EKIBUUZO 1 Nze Ani?\nEKIBUUZO 2 Lwaki Nfaayo Nnyo ku Ngeri Gye Ndabikamu?\nEKIBUUZO 3 Nsaanidde Kwogera Ntya ne Bazadde Bange?\nEKIBUUZO 4 Kiki Kye Nsaanidde Okukola nga Nsobezza?\nEKIBUUZO 5 Watya Singa Waliwo Anjiikiriza ku Ssomero?\nEBIBUUZO 6 Nnyinza Ntya Okwewala Okutwalirizibwa Okupikirizibwa?\nEKIBUUZO 7 Watya Singa Waliwo Ampikiriza Okwegatta Naye?\nEKIBUUZO 8 Kiki Kye Nsaanidde Okumanya ku Kukwatibwa oba Okukabassanyizibwa?\nEKIBUUZO 9 Nnandikkirizza nti Ebintu Byajjawo Byokka?\nEKIBUUZO 10 Bayibuli Esobola Etya Okunnyamba?\nEbibuuzo 10 Abavubuka Bye Beebuuza Biddibwamu\nBISOME MU Abbey Abkhaz Abui Afrikaans Albanian Alur American Sign Language Argentinean Sign Language Armenian Assamese Attié Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivian Sign Language Boulou British Sign Language Bulgarian Cakchiquel (Western) Cambodian Catalan Cebuano Chichewa Chilean Sign Language Chin (Hakha) Chinese (Simplified) Chinese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Dayak Ngaju Digor Drehu Dutch Ecuadorian Sign Language Edo Efik English Estonian Ewe Faroese Fijian Finnish Finnish Sign Language Fon French Ga Galician Garifuna Georgian German Gokana Greek Guarani Gujarati Gun Guéré Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Ibinda Igbo Iloko Indonesian Irish Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kongo Konkani (Roman) Korean Korean Sign Language Kosraean Krio Kwangal Kwanyama Lamba Latvian Lenje Lhukonzo Lingala Lithuanian Lomwe Lucholi Luganda Lunda Lunyankore Luo Luswayiri Luswayiri (Congo) Lutoro Luwalabu Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mexican Sign Language Mixe Mizo Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Punjabi Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Romanian Romany (Macedonia) Romany (Macedonia) Cyrillic Romany (Southern Greece) Rotuman Russian Russian Sign Language Samoan Sangir Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swati Swedish Tagalog Tahitian Tajiki Tamil Tandroy Tarascan Tatar Telugu Tetun Dili Thai Tiv Tlapanec Tojolabal Tongan Toraja Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nEbyo by’osalawo ku bikwata ku bikolwa eby’okwegatta birina kinene kye bikola ku biseera byo eby’omu maaso.\nKIKI KYE WANDIKOZE?\nLowooza ku mbeera eno: Omuwala ayitibwa Heather yaakalabira Mike emyezi ebiri gyokka, naye awulira ng’amaze emyaka n’emyaka ng’amumanyi. Beeweereza obubaka ku ssimu, batera okwekubira amasimu, era buli omu kumpi aba amanyi munne ky’agenda okwogera! Naye kati Mike ayagala ekisingawo ku kunyumya obunyumya.\nMu myezi ebiri egiyise, Mike ne Heather babadde bakwatagana ku mikono era nga beenywegera. Heather awulira nga tayagala kukola kisingako awo. Kyokka ate tayagala kufiirwa Mike. Bw’abeera ne Mike, awulira bulungi nnyo era awulira nga wa njawulo. Ate era Heather agamba nti ‘Nze ne Mike twagalana . . .’\nKiki kye wandikoze ng’oli mu mbeera ng’eya Heather?\nLOWOOZA KU KINO!\nOkwegatta kirabo Katonda kye yawa abafumbo bokka. Okwegatta nga toli mufumbo kuba kukozesa bubi ekirabo ekyo. Kiri ng’okuddira olugoye olulungi lwe baakuwa n’olufuula ekisiimuula.\nBw’ogaana okugondera amateeka agafuga obutonde, gamba ng’etteeka lya gravity, ofuna obuzibu. Bwe kityo bwe kiri ne bwe kituuka ku mateeka agakwata ku mpisa, gamba ng’eryo erigamba nti: “Mwewale ebikolwa eby’obugwenyufu.”—1 Abassessalonika 4:3.\nBiki ebivaamu ng’omenye etteeka eryo? Bayibuli egamba nti: “Oyo eyenyigira mu bikolwa eby’obugwenyufu aba akola ekibi ku mubiri gwe.” (1 Abakkolinso 6:18) Lwaki ekyo kituufu?\nOkunoonyereza kulaga nti abavubuka abeenyigira mu bikolwa eby’okwegatta nga tebannayingira bufumbo boolekagana n’ebimu ku bino wammanga.\nOKWEJJUSA. Abavubuka abasinga obungi abeegatta nga tebannafumbiriganwa bejjusa ekyo kye baakola.\nOBUTEESIGAŊŊANA. Oluvannyuma lw’okwegatta, buli omu ku bavubuka abo atandika okwebuuza, ‘Ani omulala omuwala ono / omulenzi ono gwe yali yeegasseeko naye?’\nOBUTAFUNA KYE BASUUBIRA. Abawala abasinga obungi baagala omuntu ajja okubaleetera okuwulira nga balina obukuumi, so si oyo abakozesa obukozesa. Ate abalenzi abasinga obungi okwagala kwe baba nakwo eri omuwala kukendeera oluvannyuma lw’okwegatta naye.\nEnsonga enkulu: Bwe weegatta n’omuntu nga temuli bafumbo, oba ojolonga ekintu eky’omuwendo ennyo. (Abaruumi 1:24) Omubiri gwo gwa muwendo nnyo okumala gagujaajaamya!\nBa mumalirivu ‘okwewala ebikolwa eby’obugwenyufu.’ (1 Abassessalonika 4:3) Ekiseera bwe kirituuka n’owasa oba n’ofumbirwa, ojja kusobola okwegatta. Era tojja kufuna bizibu gamba ng’okweraliikirira, okwejjusa, n’okuwulira nga tolina bukuumi, abo abeegatta nga si bafumbo bye bafuna.—Engero 7:22, 23; 1 Abakkolinso 7:3.\nDdala omuntu akwagala ayinza okukugamba okukola ekintu ekinaakuviiramu ebizibu?\nDdala omuntu akwagala ayinza okukugamba okukola ekintu ekigenda okwonoona enkolagana yo ne Katonda?—Abebbulaniya 13:4.\nAbalenzi bangi bagamba nti tebasobola kuwasa muwala gwe beegattako naye. Lwaki? Kubanga baagala omuntu eyeekuuma!\nEkyo kikwewuunyisa era ne kikuleetera n’okunyiiga? Lowooza ku kino: Firimu ne programu ezibeera ku ttivi zitera okulaga nti abatiini abeegatta baba mu mukwano ogwa nnamaddala, era nti tewali kabi konna kayinza kuvaamu.\nNaye tolimbibwalimbibwa! Abo abaagala okwegatta naawe baba baagala kukukozesa bukozesa era beenoonyeza byabwe.—1 Abakkolinso 13:4, 5.\nBw’oba oyogereza omuwala, weebuuze, ‘Ddala omuwala ono mmufaako?’ Bwe kiba nga ddala omufaako, ekyo osobola otya okukyoleka? Osobola okukyoleka ng’oba mumalirivu okunywerera ku mateeka ga Katonda, ng’oyoleka amagezi ne weewala embeera eziyinza okubaleetera okukemebwa, era ng’oyoleka okwagala nga teweenoonyeza bibyo wekka wabula ebibye.\nBw’okola bw’otyo, omuwala oyo gw’oyagala ajja kuwulira ng’omuwala Omusulamu eyayogera ku mulenzi omusumba nti: “Omwagalwa wange, wange, nange ndi wuwe.” (Oluyimba lwa Sulemaani 2:16) Mu butuufu, omuwala oyo ajja kweyongera okukwagala!\nSinga omuntu agezaako okukusendasenda okwegatta naye ng’akugamba nti, “Bw’oba onjagala, kkiriza twegatte,” muddemu nti “Singa onjagala, tewandiŋŋambye kukola kintu ng’ekyo!”\nBwe kituuka ku kukolagana n’omuntu gw’otofaanaganya naye kikula, kuumira kino mu birowoozo: Bw’aba nga ky’ayagala mukole tewandyagadde bazadde bo bakimanye, tosaanidde kukikola.\nKiki ky’onookola nga waliwo akugambye okwegatta naye?\nMbeera ki eziyinza okukifuula ekizibu gy’oli okwewala okwegatta n’omuntu oyo?\nOneewala otya embeera ezo?


Bukedde Online - Gavt. ereese ebbago eriwa abapangisa amaanyi\nGav't ewadde nsalessale ku bbeeyi ya seminti...\nEyasse muganzi we yasoose ku poliisi\nGAVUMENTI ereese etteeka erigaana landiroodi okugoba omupangisa okuva mu nnyumba okuggyako ng'amaze okufuna ekiragiro kya kkooti. Minisita w'eggwanga ow'ebyamayumba Dr. Chris Baryomunsi yabitegeezezza bannamawulire mu lukiiko lwe yatuuzizza ku ssengejjero ly'amawulire ga Gavumenti (Media Centre) eggulo.\nYagambye nti olukiiko lwa baminisita olwakubiriziddwa Pulezidenti Museveni ku Mmande lwayisizza ebbago ly'etteeka lino erigenda okuluhhamya enkolagana y’omupangisa ne landiroodi eryatuumiddwa 'Landlord - Tenant Bill, 2018'.\nLandiroodi yenna alina okubeera n'endagaano y’obupangisa okuli amateeka abapangisa ge balina okugoberera. Omupangisa alina okugateekako omukono ng’akakasa nti waakugoberera byonna ebirimu. Balandiroodi bagaaniddwa okwongeza ssente z’obupangisa ezisukka ebitundu 10 ku buli 100 buli mwezi. Singa omupangisa abeera alemereddwa okusasula ssente z’obupangisa, nnannyini nnyumba alina kugenda mu kkooti n’eyisa ekiragiro ekimufulumya.\nBwagezaako okukozesa ekifuba n’ayonoona ebintu by’omupangisa abisasulira. Landiroodi bw'abeera ayagala okwongeza alina okukitegeeza abapangisa ng’ebula ekitono emyezi esatu ne bakimanya. Okufuuka omupangisa olina okubeera n'ebikwogerako naddala densite y'eggwanga bw'obeera Munnayuganda oba ekiwandiiko ekirala nga Paasipooti.\nAbagwira nabo balina okubeera n'ebiboogerako ebikakasiddwa minisitule y'ensonga z’omunda mu ggwanga. Tewali kuddamu kusaba ssente za bupangisa mu doola nga bwe kibadde ku bizimbe okuggyako nga waliwo enzikiriziganya ey'enjawulo etuukiddwaako. Kino Pulezidenti Museveni yakiteeka ne mu manifesito ye kwe yanoonyeza obululu mu 2016.\nLandiroodi takkirizibwa kusaba mupangisa ssente zisukka myezi esatu mu maaso. Omupangisa ajja kubeera wa ddembe okusasula emyezi egisukkawo singa anaabeeranga yeeyagalidde awatali kukakibwa.\nOmupangisa y’agenda okubeera n’obuvunaanyizibwa okusasulira amasannyalaze n'amazzi by'akozesezza. Enkola ya landiroodi okuggyako abapangisa ssente ne bazitereka nga bagamba nti zaakulabirira nnyumba ng’ebadde efunye obuzibu, tekigenda kuddamu kubeerawo.\nNnannyini nnyumba takkirizibwa kugaana muntu kupangisa ku nnyumba nga yeekwasa ensonga z’obusosoze obw'enjawulo ng’amawanga, eddiini oba ekikula ky’omuntu.\nOmupangisa ajja kubeera wa ddembe okuwawaabira nnannyini nnyumba singa awulira ng’amugoba mu nnyumba mu bukyamu. Ssente z’ebyokwerinda zirina okusasulibwa abapangisa ku ntandikwa y’omwezi okusobola okunyweza ebyokwerinda ku kizimbe. Twekisize w'apabangisa alina okutwalibwa nga kikulu. Landiroodi nga tamala galinnyirira bapangisa. Ennyumba zirina okuba mu mbeera nga buli mupangisa talingiriza munne.\nEbbago lino we lijjidde ng’abasuubuzi mu Kampala abeegattira mu kibiina kya KACITA baawa dda Gavumenti nsalesale wa March 25, 2018 okuba ng’etteeka erifuga abapangisa ne landiroodi nga lifulumye. Everest Kayondo ssentebe wa KACITA yategeezezza nti baasisinkana Sipiika Rebecca Kadaga n’abategeeza nti Gavumenti ye yali eremeddwa okuleeta etteeka lino mu Palamenti okulikubaganyaako ebirowoozo.\nEbbago lino limaze emyaka egiwera 10 nga liri mu bubage, nga buli mulundi lwe liba lireetebwa nga wabeerawo abantu abaliremesa. Okugeza eky’okusasuza abapangisa mu ddoola bannannyini bizimbe abamu mu Kampala bakiwakanya nga bagamba nti kino kimenya mateeka kuba ddoola ze zimu ku ssente ezikkirizibwa mu mateeka. Bagamba nti okuggyako nga bagaanyi doola okugula n'ebintu ebirala, beetegefu okukiwakanya mu mbuga z'amateeka.\nKyokka minisita Betty Amongi avunaanyizibwa ku by'ettaka n’amayumba yagambye nti okwemulugunya kw'abantu ku tteeka lino kujja kwongera okukolwako kuba litwalibwa mu Palamenti lyongerwe okuteesebwako nga terinnaba kussibwa mu nkola.\nGAVT. ERAGIDDE URA KU AKAWUNTI Kabineti era yasazeewo okuyimiriza ekiragiro ekitongole ekisolooza omisolo ekya URA kye kyabadde kiwadde bbanka okutandika okukebera akawunti z'abantu bamanye ssente ze balinako.\nMinisita w'ebya tekinologiya era omwogezi wa Gavumenti, Frank Tumwebaze yagambye nti, kino baakirabye nga kiyinza okuvaako obuzibu kuba abantu abamu balina ebigendererwa ebibi.\nYawabudde nti, URA ekolagane n'ekitongole kya Financial Intelligence Authority kuba balondoola ssente abantu ze bayingiza mu ggwanga n'okufulumya naye beesonyiwe bbanka.\nLandlord - Tenant Bill,\nDdi landiroodi lw’alina okutunda ebintu by’omupangisa agaanyi okusasula?\nEbintu 6 kw’olabira bbulooka w’amayumba afera omupangisa


Bukedde Online - Ng'enda kulwana okumalawo ekizibu ky'obutateeba - Desabre\nDesabre ajja kuyamba Cranes okufuna ennono...\nKkooti egobye omusango gw'ebikonde n'eragira...\nOMUTENDESI wa Cranes asaasidde Bannayuganda olw’ennaku gye baayiseemu okulaba nga ttiimu yaabwe ng’ewandulwa mu mpaka za CHAN ku luzannya lw’ebibinja omulundi ogwokuna ogw’omuddiring’anwa.\nBya STEPHEN MAYAMBA E MARAKECH MOROCCO\nEgyazannyiddwa mu CHAN:\nUganda, yakubiddwa Namibia ggoolo 1-0 eyateebeddwa Halleluya Nekundi mu ddakiika ezongerwamu ng’e 90 kiweddeko.\nGwabadde mupiira gwakubiri mu kibinja B mu mpaka za African Nations Championships (CHAN) 2018 eziyindira e Morocco bw’etyo Uganda ne yeegatta ku Ivory Coast eyasoose okukubwa Zambia (2-0) nayo n’ewanduka.\nUganda yakubwa Zambia (3-1) mu gwasooka ate Namibia n’ekuba Ivory Coast (1-0).\nGuno mulundi gwakuna ogw’omuddiring’anwa nga Uganda yeetaba mu mpaka zino ezizannyibwa abazannyi abali mu liigi z’awaka bokka wabula nga ku gyonna eremereddwa okuva mu kibinja.\n‘Nnyolerwa wamu n’abawagizi baffe era omulimu omunene gwe njolekedde gwe gw’okunoonyeza ekizibu kino eddagala okulaba nga mu mpaka eziddako tukola bulungi.\nEmbeera yennyini eyaliwo ku mupiira gwa Zambia y’ebaddewo ne mu gwa leero ttiimu yange ezannye bulungi mu kitundu ekisooka ne yeefuga omuzannyo, emikisa egivaamu ggoolo ne tugifuna wabula ne tulemwa okugikozesa.\nNamibia ekoze kimu kya kuzibira kumpi mupiira gwonna era ku mikisa emitono ennyo gye bafunye bakozesezzaako gumu okufuna ggoolo ewangudde omuzannyo,” Desabre bwe yategeezezza oluvannyuma lw’omupiira.\nNNINA OMULIMU MUNENE OGW’OKUKOLA;\nYayongedde n’ategeeza nti mu kitundu ekyokubiri abateebi be baafunye emikisa ebiri egitaliiko agamba okuteeka omupiira mu katimba ne gifa ttogge ekyamulaze nti alina omulimu munene ogw’okukola naddala ku lugoba obuteebi.\n“Nalaba emipiira gya Uganda egiwera okumala omwaka gumu n’ekitundu okudda emabega ku ntambi ne nkizuula nti okuteeba kye kizibu ekisinga.\nNg’enda kwongera okugoberera abazannyi be mbadde nabo kuba bano mbalabye era mmanyi buli omu obusobozi bwe wabula era ng’enda kumala budde bungi nga ndaba liigi n’okutalaaga eggwanga nnoonye abazannyi abalala nabo mbawe omukisa ndabe oba banaakola kye njagala.’\nOWA NAMIBIA YEEWAANYE;\nOmutendesi wa Namibia, Ricardo Giovani Manetti eyabadde omusanyufu ebitagambika yeewaanye ng’akakodyo kaabwe ak’okuzibira bwe kabaakoledde oluvannyuma lw’okukizuula nti Uganda tebagisobola.\n"Uganda twakizudde ng’etusinga ate ng’etulumba nnyo kwe kulagira abazannyi bange okuzibira nga ttiimu tukole gwa kugizinduukirizanga singa tufuna omukisa wabula bwe baafunye kaadi emmyufu ne nkozesa omukisa ogwo okwongeramu omuteebi omulala Katonda n’atuyamba abaabadde bagaala akabonero ne tufuna busatu,” Manetti bwe yategeezezza.\nGuno gwe mulundi gwa Namibia ogwasoose okwetaba mu mpaka za CHAN era n’eva mu kibinja.\nOWA IVORY COAST YEEWEREDDE UGANDA;\nIbrahima Kamara atendeka Ivory Coast oluvannyuma lw’okukubwa Zambia ne bawanduka mu mpaka yeeweredde Uganda gye bazzaako nti bagenda kugizannya ng’eringa fayinolo waakiri badde eka n’obubonero obusatu.\n‘Abazannyi bange abasinga bato era abasinga zino z’empaka zaabwe ezisooka. Tuzimba ttiimu egenda okuvuganya mu kusunsulamu eza Olympics era si babi naye be tuzannye be babadde batusinga amaanyi.\nTetukyalina kye tutaasa era mu gusembayo, tugenda kuzannya nga tulwana kutaasa ekitiibwa waakiri tugenda n’obubonero obwo tuleme kubeera ng’abajja okulambula,” Ibrahima bwe yategeezezza.\nKIKI EKIRINA OKUKOLEBWA?\nSinga Uganda tewangula gwa Ivory Coast, eyolekedde okuvaayo nga terina kabonero nga bwe gwali mu 2011 e Sudan bwe yavaayo ng'eteebyeyo ggoolo emu yokka.\nOmutendesi Desabre alina okulwana okulaba nga ttiimu ye ewangula ogwa Ivory Coast.\nAlina okulonda ttiimu erimu abazannyi abajagujagu ate nga balina sipiidi n'okusalawo amangu eky'okukola.\nKu gwa Namibia, Cranes ebadde ereka ebibangirizi binene mu kisaawe ne kiwa omulabe amaanyi okwetaaya. Kino Desabre alina okukisalira amagezi waakiri ttiimu ye eveeyo n'obubonero 3.\nOmutendesi Desabre enkya lw'asunsula abanaazannya mu CHAN


Bukedde Online - Akakiiko kakunyizza Sudhir ku by'ettaka lya Kololo SSS\nSUDHIR Ruparelia akyali mu kuttunka n’ebyokuggala Crane Bank, eggulo ebintu byayongedde okumwonoonekera bwe baakizudde nga liizi ey’emyaka 99 gye yafuna ku ttaka ly’ekisaawe kya Kololo SS teyagoberera mitendera.\nSudhir ( ku ddyo) ne bannamateeka be Kabasi ne Nansubuga.\nAbakulira essomero balumirizza baminisita, owebyemizannyo Charles Bakkabulindi ne Frank Tumwebaze owa ICT mu kiseera kino nga ye yali minisita wa Kampala obuvuyo we bwatandikira, okwekobaana ne Sudhir okutunda ettaka ly’ekisaawe.\nSudhir mu kakiiko yawerekeddwaako Bannamateeka Peter Kabasi ne Catherine Nansubuga.\nSudhir yagenda mu Uganda Land Commission (ULC) ne bamuwa liizi ya myaka etaano atandike okukulaakulanya ettaka lino eriri ku poloti 60 – 68 ku luguudo lwa Lugogo Bypass kyokka mu myezi emirala etaano yali amaze okufuna liizi ya myaka 99 ku kifo n’afuna obuyinza obujjuvu.\nYabadde mu maaso g’Omulamuzi Catherine Bamugemereire, akulira akakiiko n’ategeeza nti yasaba mangu liizi asobole okufuna obusobozi okwewola okukulaakulanya ekifo kubanga tewali kitongole oba bbanka ewola ssente yali esobola okumuwa ng’ali ku liizi ya myaka etaano gyokka.\nMunnamateeka w’akakiiko Ebert Byenkya yamubuuzizza annyonnyole oba yagoberera emitendera n’ayanukula nti ebyo ULC yeeyinza okubinnyonnyola kuba ye yali ayagala liizi tasobola kwogerera kitongole ky’atakolera.\nEttaka lino lye limu, Palamenti ne Ssaabawolereza wa Gavumenti baalibuulirizaako ne bawa lipooti nga balaga nti lyatundibwa mu bukyamu.\nEndagaano kwe baaweera Sudhir ettaka lino terambika bukwakkulizo bwe yalina kutuukiriza okusobola okumuwa liizi ey’emyaka 99 ng’etteeka ly’ettaka bwe lirambika.\nSudhir okuyitibwa mu kakiiko kyaddiridde abakulira olukiiko olufuzi olw’essomero lya Kololo SSS okwekubira enduulu nga bakulemberwa Rev. Can. John Awudi ne basaba ebyapa byonna ebyagabibwa ku ttaka ly’essomero bisazibwemu.\nEbyapa bye baasabye bisazibwemu kuliko: eky’ekisaawe ky’essomero lya Kampala Parents School erya Sudhir, wooteeri y’Abachian eya Nainjing ne Kesington Africa Limited.\nSudhir okuyita emabega okutwala ettaka ly’ekisaawe, yali agudde mu lukwe ng’abakulira essomero balina kkampuni gye bakwataganye nayo okukulaakulanya ekisaawe.\nMunnamateeka yamubuuzizza nti okusinziira ku bujulizi bwe balina, akulira essomero lya Kampala Parents, Daphine Kato yawandiikira Kololo SSS ng’asaba bakozese ekisaawe ne babakkiriza abaana okuzannyirawo.\nYamubuuzizza lwaki bwe yatuuka ku nteekateeka z’okukulaakulanya ekisaawe ate ab’essomero teyabayita kukwatagaNA nabo.\nYayanukudde nti “nange neewuunya okulaba ng’abantu baliraanwa bange bwe tubadde tukolagana okumala ebbanga eddene baasalawo okukwatagana n’omulala okukulaakulanya ekifo so nga nange nnina obusobozi n’amaanyi okukizimba” Sudhir bwe yagambye.\nMunnamateeka yamusabye annyonnyole ku ndagaano gye baakola eyalaga nti ekifo kigenda kusigala nga kiggule kikozesebwe abantu b’omu kitundu kyokka nga mu kiseera kino yakiggala n’ateekawo n’omukuumi nga tebakkiriza muntu yenna kuyingirayo n’abayizi ba Kololo SSS abaali bakikozesa tebasobola kuyingirayo.\n“Oweekitiibwa Omulamuzi liizi gye bampa ey’emyaka etaano nalina okulaga enkulaakulana era mu kiseera kino tuli mu kuyiwawo ttaka okujjuza ekifo wasobole okuguma tutandike okuzimba kubanga ekifo kirimu amazzi mangi, kiri mu mbeera ya lutobazzi. Era amateeka agafuga okuzimba tegakkiriza bantu kusaalimbira mu kifo kizimbibwa bayinza okufuna obuzibu,” Sudhir bwe yayanukudde.\nRev. Awudi yawadde ebyafaayo ku ssomero lino n’ategeeza nti Kololo S SS ebadde ku kifo kino okuva mu 1954 ng’ekozesa ekisaawe kyokka kyabeewunyisa ULC nga yeekobaanye ne minisita w’ebyemizanyo Charles Bakkabulindi ne minisita Frank Tumwebaze eyali owa Kampala n’ensonga za Pulezidenti okuwa omwagaanya essomero lya Kampala Parents lyeddize ekisaawe ekyali kyabaweebwa edda.\nSudhir okugenda mu kakiiko, Ephraim Ntaganda ye yasooseyo ne bamukunya ku by’okujinga ebiwandiiko asobole okwekomya ettaka ly’ekisaawe kya Nakasero Primary School.\nNtaganda yeetonze olw’ebyo bye yakola ne yeeyama mu maaso g’Omulamuzi nti takyaddira kuyingirira ttaka lya Gavumenti.\nEngeri Weasel gye yabbye muka AK-47 n'amwanjula\nMu bulungi ne mu bubi...


Bukedde Online - Ssenga- Omusajja yiga okwepimira ky'onoomalawo\nSsenga- Omusajja yiga okwepimira ky'onoomalawo\nAbaabudaabuda bantu bawa abasajja amagezi nti nga tebannavaamu kigambo kisaba mukazi mukwano, basookenga kwepima balabe oba basobola okutikkula omukazi oyo omukwano gwalina n'ebyetaago bye. Bagamba nti kuno kwe bayita okwepimira. Kubanga omukwano okuseeyeeya ne gunyuma, gujja n'ebyetaago. Era oyo omukazi gwe weegomba aba abyetisse nga bw’omukwana aba asuubira nti ojja ku bimutikkula.\nAyinza okuba ng'ayagala kuzaala mwana, bufumbo, kusulanga mu kifuba kyo, okumanya ennyingizaayo ey'obusimooni oba okumutwalangako awutu buli wiikendi. Kati bwe weepimamu nga toosobole kubimutikkula, tomutankuula na kumusokya bugambo obumuteeka mu muudu ate oluvannyuma odduke, otandike okumwekweka.\nBino ab'ekibiina ekibudaabuda abantu mu Bungereza bye baazuudde ne babifulumiza ku mutimbagano gwabwe ogwa https://www.helpguide.org/articles/relationships-communication/tips-for-finding-lasting-love.htm...\nBaagambye era nti ne bwe muba mu kitanda, n'omanyi nti olina ebizibu byo ebiyinza okukulemesa okumutikkula, embeera ya muudu y'akaboozi togimuteekamu. Nti kubanga bo abakazi mu butonde bayinza okugumiikiriza ne babeerawo kasita watabeera abatakudde.\nY'ensonga lwaki abasajja babaleka ne bagenda ku byeyo, mu misoni nga zino ez'e Somalia oba safari ez'engeri zonna ne babasangawo.\nBwe baakyukidde abakazi, nabo baabawadde ebyabwe. Baabawadde amagezi nti bafubenga nnyo okupima abasajja ababa babakwana oba ddala balina obusobozi bw'okubatikkulanga ebyetaago byabwe.\nBeewuunyizza ku mulembe guno omukazi bw'akkiriza okugenda n'omusajja atalina mulimu, wadde essuubi ly'okugufuna! Talina mulimu gwa mikono gw'amanyi, abeera wa muganda we kyokka n'afuna amaanyi agakugambako! Wano we baabuulizza nti omuntu ng'oyo omusuubira otya nti ajja kukulabirira (okukutikkula ebirooto byo)? Kubanga ne bw'omuzaalira omwana, okumulabirira luba lutalo.\nYe nga tonnazaala, anaakugulira mateneti mw'onoonywera eddagala? Atalina ssente tafumita lindaazi n'abasajja bwe bati baabawadde amagezi basookenga kukola nnyo balyokenga batandikenga okufuna amaanyi agakuba abakazi obwama.\nâ€˜Ebiwata mwe nkola omunnyo ogundiisaâ€™\nEbikuta byâ€™emicungwa bikola olususu\nLeero mu mboozi z'omukenkufu tukulaze engeri gy'okozesa oOmunnyo gwa Himalayan okukkakanya puleesa


Bukedde Online - Ab'Emmamba Kakoboza bawera kusitukira mu ngabo y'Ebika\nGavumenti eyungudde bambega ku babba ez'emyooga\nAba People Power bapondoose ne baddayo mu kkooti y'amagye\nEyagyiridde mu nju asattizza ekyalo\nDdereeva asibiddwa lwa nkofiira mmyufu\nYeegasse n'omusiguze n'akuba bba ne bamule...\nBAZZUKULU ba Nankere aba Mmamba Kakoboza katono baffe essanyu oluvannyuma lwokufuna omujoozi omupya nga baakamala okutongoza olukiiko lwa ttiimu yaabwe olupya.\nAbakungu b'olukiiko oluddukanya ttiimu ye Mmamba Kakoboza abakulembeddwa Davies Katabira ( asembye ku ddyo) nga balaga emijoozi egyabaweeredwa nnannyniyi "Hardware" ya Kijjambu and sons ku Lwomukaga akawungeezi.\nOmujoozi guno gwabaweereddwa muzukkulu waabwe Paul Maloba, nnannyini maduuka ga “Kijjambu and Sons General Hardware” e Matugga ku Lwomukaaga emisana e Lugala ku mbuga ya Jjajjaabwe Moses Kanoonya nga beetegekera omupiira gwabwe oguggulawo n’Abalangira nga 13 June e Wankulukuku.\n“Tuli basanyufu olw’okufuna omuvujjirizi nga ttiimu kubanga kino kye kimu ku bintu ebibadde bisoomooza ttiimu z’Ebika ezisinga,” Davies Katabira akulira eby’emizannyo mu ttiimu eno bwe yategeezezaz.\nYaweze nga Kakoboza bw'egenda okulwana sizoni eno okulaba nga basitukira mu Ngabo y’omwaka guno okusobola okuwa abawagizi n’abavujjirizi essanyu.\nOlukiiko olupya lukulemberwa Davies Katabira (omu ku bakulira obukiiko bwa baddifiri mu FUFA) ne Twaibu Sserukenya, maneja wa ttiimu ya Kakoboza.\nEmpaka z’Ebika by’omwaka guno ziggulwawo ku Ssande ejja nga 12/05/2018 ku kisaawe kya St. Mary’s Kitende era nga bazzukulu ba Ndugwa e Katende ab’Olugave ne bazzukulu ba Mazige e Muyenje ab’Empindi babulonda.\nOkuyingira kwa 5000 ne 10,000 eri abanaatuula mu bifo by’ekikungu.\nZino mpaka za mulundi gwa 45 kasookedde zitandik0bwawo mu 1950 ng’Ebika 45 bye bizeetabyemu omwaka guno ate ebirala 7 ne bitalabikako olw’ensonga z’ebyensimbi n’obunafu mu bukulembeze.\nDdi landiroodi lw'alina okutunda ebintu by'omupangisa agaanyi okusasula?\nOmusamize alumirizza amubanja okubeera muganzi we- olw'okuba nakukooye kati onneefulidde ?\nAba People Power bapondoose...\nABAWAGIZI ba People power 35 okuli omuyimbi Nubian Lee ne Eddy Mutwe bapondoose ne baddamu okwegayirira kkooti...\nEyagyiridde mu nju asattizz...\nEntiisa ebuutikidde abatuuze b'oku kyalo Katanjovu mu ggombolola y'e Kapeke mu disitulikiti y'e Kiboga bwe basanze...\nDdereeva asibiddwa lwa nkof...\nDDEREEVA wa takisi avunaaniddwa olw'okwambala enkofiira emmyufu emanyiddwa nga ey'amagye ga UPDF. Isma Male...\nAbeefuula abakozi mu kitong...\nPoliisi ng'eyita mu bitongole byayo okuli ekikessi, ekinoonyereza ku misango n'ekitongole ky'amagye ekikessi ekya...


Bukedde Online - Okusimba ekipande ekyawula Buganda ku Bunyoro kuyimiriziddwa\nAgenze okubanja bamusse\nFamire ya Mulindwa Muwonge egobye abakazi ...\nOMUKOLO gw’okusimba ekipande ekirambika ensalo z’essaza lya Buweekula ku Bukama bwa Bunyoro guyimiriziddwa abakungu ba Buganda ne Bunyoro bwe batakkaanyizza mu kifo awalina okusimbibwa ekipande na nsonga lwaki kyetaagisa okusimbibwa.\nEkipande ekiraga Buweekula w’asaliza ku Bunyoro nga kiri ku mmotoka.\nBya MUSA KABOGGOZA, Mubende\nOmukolo gwabadde gwakubaayo ku Lwokusatu, era omumyuka wa minisita owa gavumenti ezeebitundu owa Buganda, Joseph Kawuki ne minisita Hajati Mariam Mayanja ow’ebyabakyala n’okutambula kwa Ssaabasajja, ekipande baabadde bakitutte ku mugga Nkuse awali ensalo kisimbibwe. Baasanzeewo ekibinja ekiva mu Bukama bwa Bunyoro nga kiriko abakungu b’Obukama abaabadde baalinze edda.\nKwabaddeko amyuka Katikkiro w’e Bunyoro ate nga ye minisita w’ebyamawulire, Ronald Isagala eyasoose okwemulugunya nti aba Buganda baabadde baleese ekipande ekisalawo ensalo nga tebamaze kubategeezaako.\n“Buganda ne Bunyoro tewali alina buzibu ku munne, bannabyabufuzi be bakuma omuliro mu njawukana n’ensalo,” Isagala bwe yagambye.\nYawadde amagezi nti Buganda eyite abakulembeze ba Disitulikiti y’e Kakumiro ne Mubende bagonjoole ensonga y’ensalo, we banaasimba ekipande kya Buweekula we kijja okusimbibwa.\nSsentebe w’e Kakumiro, Joseph Sentayi Senkusu yagambye nti Buganda ng’eri wamu n’abakulembeze ba disitulikiti y’e Mubende bakola lukujjukujju okunyaga ekitundu kyabwe n’agamba nti kyetaagisa okusooka okukozesa abakugu bayambeko okugonjoola ensalo zino nti bwe binaaba bigaanye ng’ensonga bazongerayo mu Palamenti.\nOkuva edda, ensalo za Buganda ne Bunyoro kibaddenga ku mugga Nkuse, wabula bwe baatondawo disitulikiti empya ey’e Kakumiro, abakulembeze ba disitulikiti eno ne bakyusa ekipande kya disitulikiti ne balya ku Mubende ekitundu.\nObutali bumativu ku ludda lwa Buganda awo we bwava, era gye buvuddeko abakungu okuva e Mmengo baalambula ekitundu kino ne balaba nga Bunyoro ekola kyoknna okusala ku ssaza lya Buweekula ekyezze.\nMinisita wa Buganda Kawuki (ku kkono) ng’annyonnyola Senkusu Sentayi, ssentebe w’e Kakumiro . Addiriddwa Zziwa ow’e Mubende.\nLuweekula (atwala essaza lya Buweekula) Immaculate Nantayi Kafeero yagambye nti obutakkaanya ku nsalo buludde. “Ab’e Bunyoro tebaawula bitoogo na mugga kale sisuubira nti enkaayana ziyinza okuggwa amangu,” bwe yagambye.\nAmyuka sentebe wa disitulikiti y’e Mubende, Joseph Zziwa Amooti yagambye nti kyetaagisa ensonga zirinde mukama we kubanga ye yazitandika.\n“Nze ndowooza ekipande kirina kusimbibwa wakati w’omugga Nkuse nga bwe kyabanga edda, kyokka kino Abanyoro tebakyagala,” bwe yagambye.\nEnnyumba ya Ghetto kids bagenda kugibatwalako\nOkwekalakaasa e Makerere kuzzeemu\nOlwazaala abalongo Ssaalongo n'anzirukako\nEyazina 'Sitya Loss' PLE tamukoleddeemu loosi\nSofia Nakitto - Amaze emyaka 56 tasalako nviiri yadde okwegatta


Bukedde Online - Sipiika ayulizza Trump empapula mu maaso\nBeekalakaasizza lwa lutindo olwabomose\nMutima eyabadde maneja wa Chameleone amwan...\nABAABADDE balaba okwogera kwa Pulezidenti wa Amerika, Donald Trump byabaweddeko Sipiika w’olukiiko lwa Congress bwe yakutte empapula okwabadde okwogera kwa Trump eri eggwanga ku mbeera eri mu ggwanga ne by’agenda okukola omwaka guno n’aziyuzaamu mu lujjudde! Omukolo guno guba gwa byafaayo mu Amerika nga guyitibwa ‘State of Union Address’ nga Pulezidenti mw’asinziira okutegeeza bannansi n’ababaka ba Congress by’atuuseeko mu mwaka omukadde ne by’azzaako.\nTrump, Pence (emabega ku kkono) ne Nancy ng’ayuza empapula.\nABAABADDE balaba okwogera kwa Pulezidenti wa Amerika, Donald Trump byabaweddeko Sipiika w'olukiiko lwa Congress bwe yakutte empapula okwabadde okwogera kwa Trump eri eggwanga ku mbeera eri mu ggwanga ne by'agenda okukola omwaka guno n'aziyuzaamu mu lujjudde! Omukolo guno guba gwa byafaayo mu Amerika nga guyitibwa ‘State of Union Address' nga Pulezidenti mw'asinziira okutegeeza bannansi n'ababaka ba Congress by'atuuseeko mu mwaka omukadde ne by'azzaako.\nAbatunuulizi b'ebyobufuzi baalumbye Trump ne Sipiika Nancy Pelosi kubanga buli omu yaleebezza munne. Nancy Pelosi ow'ekibiina kya Democrat, Trump yasoose kumukuba ‘mwenda' bwe (Pelosi) bwe yamuwadde omukono okumwaniriza ku mukolo n'azira okugukwatamu n'abuuza balala.\nOlwo ne Sipiika n'alindirira era obwedda Trump ayogera nga Pelosi aluma mba yadde okumutunuulira oba okukuba mu ngalo ng'abalala bwe baakoze.\nOmulundi ogumu kkamera zaamulaze ng'anyeenya omutwe mu ngeri y'okunyooma n'okuwakanya okwogera kwa Trump mu ngeri egamba nti, "olimba...'. Trump bwe yabadde yeewaana bw'akoze ku nsonga y'ebyobulamu n'abagwira abayingira.\nKino Pelosi tekyamumalidde era Trump olwamalirizza okwogera n'akwata empapula okwabadde okwogera kwa Trump era nga Trump yennyini ye yazimukwasizza n'aziyuzaamu.\nOluvannyuma abaamawulire baabuuzizza Pelosi ekyamukozezza ekyo n'abaanukula nti, bw'ageraageranya ebintu bye yabadde asobola okukola mu kiseera ekyo okulaga Trump obutali bumativu bwe, yalabye ng'eky'okuyuzaamu okwogera kwe, kye kyabadde kisingako okukola mu byonna.\nEno ye yabadde entikko y'obutakkaanya wakati w'abakulu abibiri okuva Pelosi lwe yakulembera ekiwendo ekigoba Trump mu ntebe ng'ekisanja tekinnaggwaako ng'amulumiriza okukozesa obubi ofiisi n'okunyooma olukiiko lwa Congress olukulirwa Pelosi owa Democrat.\nTrump yamulangirira nti y'omu ku balabe ba Amerika abasooka olw'okukola emirimu gye mu ngeri ya gadibyengalye. Wabula ababaka ba Republican abaabadde mu lukiiko bonna awatali kwekutulamu nga bakulembeddwa Mike Pence omumyuka wa Trump mu ngeri ey'okusuutiriza obwedda buli Trump lw'aggusa ensonga nga bonna basituka nga bwe basaakaanya ne bakubaa mu ngalo nti, oyogedde bulungi ssebo bakwongere emyaka emirala ena.\nOkulonda kwa kubaawo November, 2020 ate ebula nnaku bunaku okukuba akalulu akasembayo okumuggyamu obwesige oba okumuleka mu ntebe kyokka ng'asuubirwa okukawuuta obuva. Nga gwe mulundi gwe ogwokusatu okukola okwogera okw'ekika kino, Trump yayogedde ku byenfuna, ebyobufuzi, ebyokwerinda ne kalonda omulala agenda mu maaso mu ggwanga eryo.\nKyokka ne ku ludda lw'ekibiina kya Democrats abakazi bazze bambadde yunifoomu enjeru (okuli ne Pelosi) gwabadde mugano nga Trump ayogera kyokka nga bo bakuba mbekuulo okumulemesa.\nPOLIISI erangiredde ebikwekweto okufuuza baddereeva b'ebidduka abamenya amateeka ku nguudo n'abaziteekako ebintu ebitakkirizibwa omuli ebitaala n'obugombe okuggula ekkubo.\nKino kiddiridde olukiiko lwa poliisi olw'oku ntikko okutuula ku Lwokusatu ne lulagira ekitongole ekivunaanyizibwa ku bidduka okukola ekikwekweto ku baddereva bonna abamenya amateeka ku nguudo ne mmotoka zonna eziriko ebintu ebitakkirizibwa.\nAmyuka omwogezi wa poliisi mu ggwanga Polly Namaye yagambye nti, poliisi yakizudde waliwo baddereeva abamenya amateeka omuli okuvugira mu bifo ebitakkirizibwamu, okuteeka obugombe ku mmotoka okwesaggulira ekkubo, amataala agalina okubeera ku mmotoka z'ebyokwerinda n'ebirala nti, bagenda kukwatibwa bavunaanibwe mu kkooti baggalirwe oba okuwa engassi.\nEBIBUUZO by'amatendekero g'ebyemikono mu ggwanga, ebyakolebwa mu November ne December wa 2019, bifulumizibwa ku Lwakutaano lwa wiiki eno.\nNarasi Kambaho, omwogezi w'ekitongole kya Uganda Business and Technical Examinations Board (UBTEB) ekitegeka ebibuuzo by'amatendekero g'ebyemikono mu ggwanga agamba nti, ebibuuzo bino bye byomutendera gwa; Uganda Community Polytechnics and Advanced Crafts.\nAgambye nti, "Tumalirizza byonna ebyetaagisa okugolola ebibuuzo bino, byakolebwa mu bifo 556 okwetooloola eggwanga lyonna, naye mu mutendera guno ogwa; Uganda Polytechnics and Advanced Crafts, byakolebwa mu bifo 258 ng'abayizi 5,251 be baabituula.\nKu bano 991 bawala ate 4,260 balenzi. Babifulumya ku ssaawa 4:00 ez'oku makya. AKAKIIKO ka Palamenti akavunaanyizibwa ku ddembe ly'obuntu kafulumizza lipooti ekwata ku ‘Safe House' ne balumiriza minisita avunaanyizibwa ku butebenkevu Gen.\nElly Tumwine nga bwe yalemesa okunoonyereza kwabwe. Lipooti yayanjuddwa Janepher Nantume Egunyu (mukazi/Buvuma) mu lutuula lwa Palamenti eggulo ku Lwokusatu n'ategeeza nti, Tumwine yabalemesa okutuuka mu bifo eby'enjawulo ebigambibwa nti gye batulugunyiza abantu.\nWadde ng'akakiiko kaasisinkana abantu ab'enjawulo abaalumiriza akulira ekitongole ky'amagye ekikettera munda mu ggwanga ekya ISO, Col. Kaka Bagyenda kyokka era Tumwine yabagambirawo nti tayinza kumukkiriza kugenda mu kakiiko.\nBwe baasisinkana Tumwine yakkiriza nti kituufu ‘safe house' weeziri, kyokka ziteekeddwa okukuumibwa nga za kyama. POLIISI ERANGIRIDDE EBIKWEKWETO KU BIDDUKA EBYAVA MU BYEMIKONO BIFULUMIZIBWA NKYA LIPOOTI KU SAFE HOUSE EFULUMIZIDDWA Omwana LDU gwe yakuba essasi atabudde abazadde Trump, Pence (emabega ku kkono) ne Nancy ng'ayuza empapula.\nBya JALIAT NAMUWAYA ABAZADDE b'omwana LDU gwe yakuba essasi ku mutwe e Kyebando basobeddwa. Bagamba nti beekubidde enduulu eri aboobuyinza kyokka ne batayambibwa. Omwana ye Caroline Leni 9, asoma mu P4.\nAmasasi gaakwata ne muganda we ow'emyaka esatu ayitibwa Emmanuela Letaasi. Kitaabwe Joel ow'e Kyebando mu Kisalosalo mu Munisipaali y'e Kawempe attottola bwati Engeri gye baakubamu abaana be amasasi; Nga December 31, 2019 natwala ffamire yange ku Eklezia Yezu Kabaka okusoma Mmisa eyaniriza omwaka 2010. Mmisa bwe yaggwa ne tweyongrayo ku Watoto ku Buganda Road.\nEssaawa bwe zaawera 6:00 mu ttumbi ebiriroliro ebyaniriza omwaka byatulika. Bwe twamala okwaniriza omwaka, ne nvuga emmotoka okudda eka e Kyebando. Twali mu mmotoka ne mukyala wange n'abaana, ffenna twali musanvu mu mmotoka.\nBwe twava e Mulago ku Mawanda Road nga tukkirira okugenda e Kyebando, olwo amasasi ne gavuga. Waayita obutikitiki butono, abaana abaali mu mutto emabega ne batandika okukaaba.\nSsaayimirira nnavuga butereevu ne nnyingira eka mu kikomera. Abaana baali bakaaba nnyo. Baali balaajana nga bali mu kitaba ky'omusaayi.\nNabaddusa mu kalwaliro ku muliraano ne babawa obujjanjabi obusooka ne batwongerayo e Mulago. Nga tutuuse e Mulago, twasindikibwa e Nakasero okukuba abaana ebifaananyi ebyazuula nga Leni lyamukubye ne limukosa ekiwanga.\nNja January 6, omwana yalongoosebwa e Mulago n'aggyibwamu obupapajjo bw'ekisosonkole ky'essasi n'obuganga bw'essasi.\nOmwana omulala Emmanuela, essasi lyamukosa ku mutwe kyokka ye yatereeramu. Kyokka omwogezi w'ekibinja ekivunaanyizibwa ku ba LDU, Maj. Yusuf Katamba yategeezezza nti essasi eryakuba omwana lyamuyita ku kyenyi era teryamukosa kiwanga.\nENGERI GYE BAABAKUBA Katamba agamba nti mu kiro kya December 31, baafuna amawulire ng'ababbi be bayita "Abeekigaali" abaali mu kibinja ky'abantu 40 baali basazeeko Mawanda Road nga banyaga abantu.\nAba LDU baasindikibwa mu kitundu era mu kulwanyisa ababbi baakuba amasasi agattirawo omubbi omu ate omulala ne bamukuba omukono n'addukira mu kkanisa y'abalokole eriraanyewo mwe yeekukuma, kyokka ne bamuggyayo.\nAmasasi we gaavugira, emmotoka ya Joel yali eyitawo olwo essasi ne likosa omwana ku kyenyi. N'agamba nti tebamanyi bya ssasi kuyingira mu kiwanga kya mwana. Wadde omuntu omulala agambibwa nti amasasi gaamuyiwa ebyenda.\nAbazadde b'omwana bagamba nti basasaanyizza ssente okumujjanjaba kyokka akyali bubi. Beemulugunya olwa Gavumenti obutabayamba.\nEnsonga baazitwala ku poliisi e Wandegeya kyokka tebannayambibwa. Waliwo aba LDU abaakwatibwa kyokka baayimbulwa ku kakalu ka poliisi.\nBasabye akulira poliisi ne Pulezidenti okubayamba kubanga emmundu eyakuba abaana baabwe ya Gavumenti. Amasasi gano gaakwatiramu Roland Agaba 29, eyali ava okusaba ewa Nabbi Kakande e Mulago ku Bbiri.\nYali atambula adda wuwe e Kyebando. Amasasi gaamukuba olubuto, ebyenda ne bivaayo n'atwalibwa mu ddwaaliro e Nsambya. Kati abeera wa muganda we e Kyebando mu Kisalosalo zooni.\nAfulumira kiveera kyokka yeetaaga ebiveera bisatu (3) olunaku.\nBuli kiveera kigula 40,000/-. Awanjagidde abantu b'ekisa okumuyamba.\nKitaabwe Joel Ono yakosebwa ekiwanga Sipiika ayulizza Trump empapula mu maaso\nOmugagga w'omu Kampala bamukwatidde Rakai ku by'okutta muganzi we\nBazudde emmundu gye babbisa e Kabowa\nBakubye amasasi nga batangira eyabadde aggya ku muserikale emmundu


Obwoya bw’Eŋŋonge ez’Omu Nnyanja | Bwajjawo Bwokka?\nENSOLO nnyingi ezibeera mu mazzi agannyogoga ziba n’amasavu mangi wansi w’oluliba lwazo agaziyamba okusigala nga zibuguma. Naye yo eŋŋonge ey’omu nnyanja erina kintu kirala ekigiyamba okusigala ng’ebuguma, nga buno bwe bwoya bwayo obungi ennyo.\nLowooza ku kino: Obwoya bw’eŋŋonge ey’omu nnyanja buli kumu kumu nnyo okusinga obwoya bw’ensolo endala zonna eziyonsa. Mu buli katundu akenkana inci emu ku emu mulimu obwoya nga akakadde kamu. Eŋŋonge bwe ziba ziwuga, obwoya bwazo bukwatira empewo okumpi n’olususu lwazo. Empewo eyo eziyiza amazzi agannyogoga okutuuka ku lususu lw’eŋŋonge kubanga gandibadde gatwala ebbugumu ly’omubiri.\nBannassaayansi balina kye bayigidde ku bwoya bw’eŋŋonge ey’omu nnyanja. Mu kunoonyereza kwabwe, bakoze kabuuti eziriko obwoya obulina obuwanvu obw’enjawulo era obulimu amabanga ag’enjawulo. Bannassaayansi bakizudde nti obwoya “gye bukoma okubeera obuwanvu n’okubeera okumu okumu gye bukoma okuziyiza amazzi okuyingira munda.” Mu butuufu, eŋŋonge ey’omu nnyanja erina kabuuti ennungi ennyo.\nBannassaayansi balowooza nti ebyo bye bazudde mu kunoonyereza ku bwoya bw’eŋŋonge bijja kubayamba mu kukola engoye ezitatoba. Engoye ezo ziyinza n’okuyamba abantu abagenda wansi mu nnyanja ezirimu amazzi agannyogoga ennyo nga baliko bye banoonyereza oba bye baggyayo.\nOlowooza otya? Obwoya bw’eŋŋonge obuzikuuma nga zibuguma bwajjawo bwokka, oba bwatondebwa?


Omusolo gw'amayumba gutabudde ab'e Najjanankumbi\nBy Joseph Makumbi Eria Luyimbazi\nVianney Kintu 39, oluusi eyeeyita Kakaayira omutuuze w'e Bulenga ne Drake Bakka 34, omutuuze w'e Ndejje be baakwatiddwa. Bombi basuubula sipeeya wa pikipiki omukadde mu Wansanso zooni okuliraana Muganzirwazza e Katwe mu Kampala era boogerwako ng'abagagga b'e Katwe.\nAba ISO balumiriza nti, okunoonyereza kwabwe kwabalaze nti, Bakka, Kintu n'abalala abaakwatibwa poliisi n'abamu abatannakwatibwa, be babadde bagula pikipiki enzibe mu Wansanso ne bazitema sipeeya gwe baguza abasuubuzi mu biwagu.\nKyokka bo abaakwatiddwa baategeezezza mu sitatimenti ze baakoze nti, pikipiki ze babadde batema sipeeya, babadde bazigula mu makubo matuufu era abantu be babadde bazigulako babadde basooka kubasaba kaadi kwe baazigulira ne bakola n'endagaano.\nEbikwekweto by'okukwata abagambibwa okwenyigira mu bubbi bwa pikipiki byatandikira ku kukwata John Bosco Mugisha amanyiddwa nga Mukiga ne Aloysius Tamale eyeekazaako "Young Mulo" abeekobaana bombi ne batta owa bodaboda Derrick Mulindwa gwe baatuga nga kkamera zibakwata oluvannyuma ne bamukuba ennyondo era akatambi ako akaatiisa buli muntu ne kasaasaana nnyo.\nBwe baakwatibwa baategeeza nti baludde nga batta aba bodaboda ne bababbako pikipiki era ne baziguza abagagga nti era n'eya Mulindwa baabawa emitwalo 20 ne bazigabana, wabula babadde bakyabanja "bbaalansi".\nDayirekita wa ISO, Col. Frank Kaka Bagyenda yagambye nti, ekizibu ekisinga obunene kiri ku bagagga abagula pikipiki enzibe n'ategeeza nti waliwo abalala babiri be bakyayigga era essaawa yonna bajja kubafuna.\nMu bantu ISO be yaakakwata ku by'obubbi bwa bodaboda kuliko owa poliisi SPC Yasin Lusiba 36, akolera ku poliisi e Katwe, Nalukoola Sserwadda 30, owa difensi w'omuluka gw'e Katwe I kw'ossa Paul Kibirige 26, asuubula sipeeya n'abalala okuli.Moses Waako 27, Richard Adriko 36, ne Moses Jjunju ow'e Nateete.\nPOLIISI EKUTTE GW'ERUMIRIZA OKUTTA ABA BODABODA 8\nPoliisi nayo eyongedde amaanyi mu kuyigga ababba bodaboda era kikutte omusajja gwe balumiriza nti abadde akolagana n'akabinja ka Young Mulo.\nEnanga yagambye Nuwamanya abadde akolagana ne Mulo mu kubba n'okutta aba bodaboda mu bitundu eby'enjawulo.\nYagambye nti bongedde n'okufuna obujulizi obulala ku musajja Jimmy Kayirimuko omusuubuzi wa pikipiki enkadde gwe baakutte wiiki ewedde.\nPoliisi egamba nti kino kyayongedde okubakakasa nti Kayirimuko y'omu ku basuubuzi ababadde bagula pikipiki ezibbiddwa akabinja ka Mulo.\nbazuula pikipiki enzibe. Kiddiridde ISO okukwata Amir Ssewankambo ow'e Mukono ng'ono aludde ng'akolagana ne poliisi okugiwa amawulire ku bamenyi b'amateeka.\nEnanga yagambye nti Ssewankambo yali musaale mu kuwa poliisi amawulire kwe yasinziira okukwata ababbi ba bodaboda n'abatunda sipeeya waazo nga poliisi yasobola okuzuula pikipiki 45 ne nnamba puleeti zaazo wabula n'akwatibwa ISO mu ngeri etaategeerekeka.\nYagambye nti aba ISO bandibadde beebuuza ku poliisi ne basobola okuzuula n'okumanya omulimu Ssewankambo gw'akoledde poliisi. Bino byayongedde okukkaatiriza akakuubagano akaludde nga koogerwako wakati wa poliisi ne ISO.\nMunnayuganda alondeddwa okukulira UK-Uganda Health Alliance.


Lt. Terikya avuze ennyonyi za bapulezidenti mukaaga\nYing Lt. Col. Joseph Terikya yayingira amagye nga makanika w’ebimotoka by’amagye mu 1964. W’afiiridde y’abadde akanika ennyonyi za bapulezidenti ba Uganda!\nTerikya bamuzaala Kakaanhu mu ggombolola y’e Namasagali e Kamuli. Okuviira ddala mu 1973, Terikya y’abadde yinginiya akebera n’okukakasa nti ennyonyi Pulezidenti gy’anaatambuliramu nnamu bulungi.\nTerikya yafudde nga 18 June. Yasigadde mu byafaayo nga Yinginiya abadde yaakakuuma obulamu bwa bapulezidenti ba Uganda mukaaga. Y’abadde alabirira ne Gulf Stream ya Pulezidenti Museveni.\nYaziikiddwa e Kakaanhu mu bitiibwa by’ekijaasi ebijjuvu. Yayingira amagye mu 1964 nga Warant Officer, abangi lye bayita “kisaati.”\nMoses Kizige, omuwabuzi wa Pulezidenti ku nsonga z’ebweru yatenderezza Terikya okuba ng’emyaka egyo gyonna asoboddde okugenda ne tekinologiya w’ennyonyi abadde akyukakyuka.\nAvuze ennyonyi za bapulezidenti okuli Idi Amin Dada (1973-1979), Apollo Milton Obote 11 (1980-1986, Yusuf Kironde Lule, Godfrey Lukongwa Binaisa, Tito Okkelo Lutwa ne Pulezidenti Museveni (1987-2009).\nJOSEPH TERIKYA Y’ANI\nYe mutabani w’omugenzi John Lugaaya agalamidde e Kakaanhu, yazaalibwa mu 1942.\nPulayimale yagisomera Namasagali ate Siniya eyookuna n’agimalira mu Busoga College Mwiri.\nYalina ekitone ky’okukanika mmotoka, yingini z’ebyuma n’amasannyalaze, kitaawe kwe kumutwala mu Kyambogo Technical Insititute okukuguka era n’ayitira waggulu.\nMu 1964, yafuna omulimu gw’okukanika ebimotoka by’amagye, wabula oluvannyuma baamuwaliriza okwessogga amagye.\nEyo gye yayigira okukanika ttanka, ne bamuyingiza mu ggye ly’omu bbanga era mu 1968, yatwalibwa mu Canada okusoma Diguli y’obwayinginiya mu kukanika ennyonyi ennwaanyi.\nAmin bwe yawamba Obote, Terikya yatwalibwa mu Yisirayiri okutendekebwa okukanika n’okuvuga ennyonyi ennwaanyi nga nnamunkanga, MIG ne Jet fighter, bwe yakomawo mu 1974 n’atandika okuvuga Amin.\nMu 1976, yazzibwayo mu Yisirayiri okwongera okukuguka mu kuvuga ennyonyi ez’ekika kya Gulf Stream 3 ne 4, ze yavuga wakati wa 1976-1979.\nMukwano gwe, Ali Kiiza, akulira abavuzi b’ennyonyi za Pulezidenti agamba nti gavumenti ya Amin bwe yagwa, Abakomboozi baabakwata ne babasibira mu nkambi y’amagye e Makindye, naye baabata oluvannyuma lwa wiiki emu yokka nga tewali asobola kuvuga nnyonyi ya Pulezidenti.\nObutafaanana ng’omulembe guno, amagye bwe galimu amateeka amakakali, Terikya yafunangako akaseera n’avuga nnamunkanga oba Mig n’agitwala ku kyalo Kkakanhu, abatuuze ne basamaalirira!\n“Yajjanga ne nnamunkanga oba Miigi n’azissa ku masomero oba ebibangirizi ebinene abantu ne beerolera,” Erisa Kitimbo, 50, ow’e Kakaanhu bwe yagambye.\nEno yatwalayo pulojekiti z’enkulaakulana nga ffaamu y’ente, obwaguuga bw’ennimiro abantu kwe bapakasa. Yasimba yiika z’emiti 50, n’amaka agomulembe agatudde ku yiika 2, okuli ggeeti n’ekikomera ekiwanvu.\nMu Kampala abaddeyo n’amaka. Yafudde ssukaali ne pulesa mu ddwaaliro ly’ekikungu e Nakasero.\nMu kuziika, ssentebe wa LC5 Kamuli, Salaamu Musumba yamutenderezza olw’okuteeka Busoga ku maapu.\nYadde abadde n’emirimu mingi, Lt. Terikya yacamudde abakungubazi olw’okuzaala abawala musanvu n’abalenzi musanvu!\nNnamwandu, Loy Terikya yassesezza abakungubazi, bwe yamuwaanye nga bw’abadde omusajja emmekete mu byalaavu, eyamwerabiza n’okuganza ebbali!\nMu 2010, Lt. Terikya yannyuka egya State House olw’emyaka wabula aba kkampuni ya Air Cargo ne bamuwa omulimu.\nMu baana be mulimu ayolekedde okumusikira, ng’ono asoma Diguli ya kuvuga nnyonyi.\nKamanda w’amagye g’omu bbanga, Gen Joshua Masaba, akulira abavuzi b’ennyonyi za Pulezidenti, Maj. Gen. Ali Kiiza, abakungu ba Air Cargo n’ebikonge bya Gavumenti bingi, beetabye mu kuziika.


Bukedde Online - Muganzi we agaanyi okukwata essimu ne yetta\nBakansala b'e Gaba be baasazizzaamu bali mu kutya\nMuganzi we agaanyi okukwata essimu ne yetta\nPulezidenti Museveni atadde omukono ku tteeka ly''ebisiyaga\nOlukiiko lwa Buganda: Enteekateeka z'okulu...\nLOOYA omukazi amaze wiiki nnamba ng’akulungutana okutuusa lwe yesse ku nkomerero ya wiiki ewedde.\nOmukozi w’awaka Nusurah Nalweyiso agamba nti mukama we Fridah Turyasingura 30, ekiseera kyonna abadde mweraliikirivu ng’akuba amasimu n’okuweereza obubaka kyokka nga kirabika gw’akubira abadde tamuddamu!\nNalweyiso agamba nti abadde yaakakolera wiiki ssatu yategeezezza nti ku Lwokusatu mukama we teyasula waka kyokka olwadda n’amubuuza lwaki teyakomyewo kwe kumutegeeza nga bwe baafiiriddwa ku muliraano gye bakola nga yasuze mu lumbe.\nWabula yamugambanga bino nga naye amulaba mweraliikirivu ekisusse nga kirabika waliwo ekimumazeeko emirembe.\nMu kiro ekyakeesezza Olwokutaano Tulyasingula lwe yesse yagezezzaako okweyabiza Nalweyiso ku ssaawa nga 3.00 ez’ekiro wabula oluvannyuma ne yeekuba ng’agamba nti akyali mwana muto era ekiro kyonna kirabika teyakombye ku tulo.\n“Bwe zaaweze ssaawa 10.00 nga bukya yanzuukusizzankume essigiri nteekeko amazzi era bwe nnamubuuzizza nti\nlwaki leero akedde nnyo n’agamba nti agenda kukola. Natidde okumutenguwa ne ng’enda ebweru okukuma essigiri.\nNnamulese aggyeeyo essuuti ne ndowooza nti gye yabadde agenda okwambala wabula enviiri zaanvudde ku mutwe bwe nnamusanze ng’alengejjera ku mulabba nga yakozesezza gawuni ye mwe baamutikkirira okwetuga,’’ Nalweyiso bwe yalombozze.\nBino byabadde mu Katale Zooni e Mulago nga kigambibwa nti Turyasingura, abadde looya wa kkampuni ya Lwakafuzi, yesse lwa muganzi we kugaana kumusisinkana.\nNalweyiso yayise baliraanwa naye nga teri anyega okutuusa lwe yayimirizza omusajja wa bodaboda amuyambe.\nBaagenze ku poliisi ya Kapapaali e Mulago era akulira poliisi eno, Richard Waiswa n’alagira omulambo gutwalibwe mu ggwanika e Mulago.\nWaiswa yategeezezza nti mu ssimu ya Turyasingura mwasangiddwaamu obubaka nga busaba okusisikana omusajja eyategeerekeseeko erya Nesiima nga kirabika amaze ebbanga ng’amukubira amasimu ag’okumukumu. Wabula poliisi bwe yakubye ku ssimu eno nga nnannyini yo takwata .\nOmusajja omulala gwe babadde baayawukana naye ennamba ye yasangiddwaako akagambo ‘EX’ ekisuubirwa nti yali bba nga nayo poliisi yagezezzaako okugikuba nga tekwatibwa.\nEbigezo bya S4 bitandika wiiki eno


Bukedde Online - Katikkiro Mayiga abakubirizza okunnyikiza obulimi\nMujjumbire obulimi n'obulunzi okukuza essaza ly'e Busujju\nKatikkiro wa Buganda, Charles Peter Mayiga akubirizza Ab'e Buluuli ne Ssese okunnyikiza obulimi kubanga teri mulimu mwangu ate nga bulimu amagoba\nKatikkiro Mayiga ng'akwasa aboogezi b'oku mikolo satifikeeti gye baaguze\nAbantu ba Kabaka okuva mu Ssaza ly'e Buluuli n'e Ssese bakiise embuga mu nkola ey'oluwalo lwange ne bawaayo ensimbi ezisobye mu 6,000,000/-.\nBano beegattiddwaako aba Toyota Uganda abaakulembeddwamu Joweria Butene abaawaddeyo ebyuma ebikebera obulwadde bwa siikoseero 200 bye baakwasizza Katikkiro Charles Peter Mayiga naye oluvannyuma eyabikwasizza aba Central Public Laboratories abakola omulimu guno.\nKatikkiro Charles Peter Mayiga ng'akwasa aba ggombolola ya Musaale Wabinyonyi ebirabo okuli ekifaananyi kya Kabaka ne satifikeeti ebasiima olw'okuwaayo oluwalo lwabwe\nOmukolo ogwabadde mu bimuli bya Bulange gwetabiddwaako aba Ssuubiryo Zambogo SACCO abaakulemberwamu Dr. Peter Kibuuka eyabuulidde abantu obukulu bw'okutereka ensimbi, abatuuze, okuva mu ggombolola Musaale. Wabinyonyi abaakulembeddwa Muky. Nankumba baawadde 2,000,000/-. Abalala baavudde mu Ggombolola Mumyuka Kakooge, mumyuka Nakasongola, aba ggombolola Kalongo, ne Ssaabaddu Nabiswera. Abalala kwabaddeko abakyala abeegattira mu kibiina kya Ffenna ku Nnaabagereka.\nAbas Lunninze, omukubiriza w'olukiiko lw'Essaza Buluuli ku lwa Kimbugwe, yagumizza Katikkiro ng'ensi bw'esobola okuwakanya by'ayogera nti, kyokka tesobola kuwakanya bikolwa bye nga kino akyolekedde mw'ebyo by'akoze mu bbanga lye yaakamala ku bwa Katikkiro. Baamwanjuludde nga Kimbugwe bw'azimbye ofiisi ya mizigo esatu, bayingizza amazzi ag'emidumu mu Lubiri lwa Kabaka n'okulusibako bbugwe era ne beebaza Kabaka olw'okubasoosowaza n'abawa amazzi amayonjo.\nKatikkiro ng'akwasa abakyala ba FFenna ku Nnaabagereka ekirabo\nKatikkiro Charles Peter Mayiga yabakubirizza obutasuulirira bulimi bw'emmwaanyi n'ebitooke kubanga tewali mulimu gutali muzibu ng'abamu bwe batya obulimi.\nYasiimye abaami b'e Buluuli be yagambye nti, bamalirivu abatatya kutiisibwatiisibwa olw'ebyo bye bakoze okuteekawo ofiisi z'essaza e Buluuli kyokka n'abawa amagezi bakole bye bakkiririzaamu beewale ababasoomooza.\n"Abantu mbagamba nti, Buganda lwazi ate teri kitakya..." Katikkiro bwe yagambye.\nYakyukidde aboogezi b'oku mikolo be yayise ababaka ba Buganda n'abakubiriza okunnyikiza empagi za Buganda kw'erina okutambulira nga balung'amya abantu ku mpisa zaabwe.\nMuleme kusuulirira byabuwangwa bwammwe\nAbaana b'eng'oma n'emirimu gye bakola okweyimirizaawo


Bukedde Online - Ab'e Kasawo bakukkuluma olw'ababasaba ssente okubawandiisa okufuna densite\n'Temwongeza bbeeyi ya nnyama ku nnaku enku...\n“Twetaaga okumanya ekituufu ku nsonga z’okwewandiisa oba nga ssente ziteekeddwa okusasulwa tusabe obuyambi okuva eri gavumenti kubanga abantu baffe eno mu byalo tebalina ssente, batuggyako 5,000/- okuwandiisa abaana ne tuwalirizibwa okwesonyiwa eby’okubawandiisa zisobole okukola ku by’okusoma kwabwe.”\nAbamu ku bakulembeze b'e Kasawo abeetabye mu lukungaana.\nAbakulembeze mu Town Council y'e Kasawo balumirizza abavunaanyizibwa ku kuwandiisa abaagala densite naddala ez'abaana okubaggyako ensimbi ezigobye abamu mu nteekateeka eno.\nBano okwabadde bassentebe ne bakkansala okuva mu miruka egy'enjawulo abakungaanidde ku ggombolola y'e Kasawo, baaloopedde ab'ekitongole ekivunaanyizibwa ku kusomesa abantu ku nsonga z'ebyokulonda aba ‘Citizens Coalition for Electoral Democracy in Uganda (CCEDDU)' abaakulembeddwa Lydia Namayengo, engeri abantu baabwe gye bakaluubirizibwa okwewandiisa.\nBaakung'aanye okubasomesa ku ngeri gye bayinza okweyambisa obuyinza bwabwe okuteekawo enkolagana ennungi wakati waabwe n'abaabalonda.\n"Twetaaga okumanya ekituufu ku nsonga z'okwewandiisa oba nga ssente ziteekeddwa okusasulwa tusabe obuyambi okuva eri gavumenti kubanga abantu baffe eno mu byalo tebalina ssente, batuggyako 5,000/- okuwandiisa abaana ne tuwalirizibwa okwesonyiwa eby'okubawandiisa," bwe baategeezezza.\nBaasabye gavumenti okutegekera abatuuze naddala ab'omu byalo, emisomo okumanya obuvunaanyizibwa n'emigaso gya densite olw'abamu okwesuulirayo ogwa nnagagamba okwewandiisa okuzifuna.\nNamayengo eyakulembeddemu omusomo guno yategeezezza nga gavumenti bw'ekyalina omulimu ogw'amaanyi okuzuula abaggya ku bantu ensimbi ez'okwewandiisa naddala mu byalo n'abasuubiza okutuusa ensonga eno mu bekikwatako kuba okwewandiisa kwa bwereere.\n"Ng'abakulembeze, mwetaaga okukolera awamu okwagazisa n'okukunga abatuuze bamwe okwenyigira mu nteekateeka za gavumenti n'okubamanyisa ebirungi ebizibeeramu, kino kitwaliramu n'okugitegeeza ku bakola ebikontana n'amateeka agaba gateekeddwawo, eyambibweko okumaliriza amangu enteekateeka zaayo,"Namayengo bwe yagambye.\nAte omubaka akiikirira ekitundu kino, Kafeero Ssekitoleko yasabye bassentebe obutaleeta byabufuzi mu mirimu kuba bibalemesa okutuukiriza obuvunaanyizibwa bwabwe.\nTown Council y’e Kasawo\nCitizens Coalition for Electoral Democracy in Uganda (CCEDDU)\nOmusawo asambye omwana wange ali mu leeba bbebi n'afa\nOmuwala atuuse ku ntikko n'azirika\nSsingo yeepikira Luwangula Cup\nAkakiiko kâ€™ebyokulonda kakyetegereza bya Mao


LEERO ku Mmande akalulu ka Gabula Ssekukkulu lwe kagenda okukwatibwa ku kitebe kya Vision Group okusunsulamu abawanguzi abagenda okwewangulira ebirabo ebyassava.\nEnkoko za Ugachick nga bwefaanana.\nMichael Ssebbowa Mukasa owa Bukedde avunaanyizibwa okutegeka akalulu kano yagambye nti, mu birabo ebigenda okuwangulwa mulimu enkoko za Ugachick, Wine wa Mary and Jesus, enkota z'amatooke, omuceere n'ebirungo byonna ebifumba. Akalulu kagenda kukwatibwa ku ssaawa 5:00 ez'omu ttuntu nga kalagibwa butereevu ku Bukedde ttivvi nga ne Bukedde FM bwe babiweereza.\nAmannya g'abawanguzi gonna gajja kufulumira mu lupapula lwa Bukedde w'Olwokubiri era tosaanidde kumusubwa si kulwa nga bakutwalako ebya ssava nga totegedde. Abawanguzi bajja kukwasibwa ebirabo ku Lwokusatu nga 23, 2020 okutandika ku ssaawa 4:00 ez'oku makya.\nEbirabo bijja kugabibwa ku kitebe kya Vision Group e Lugogo mu Kampala. Ssebbowa yeebazizza bonna abeetabye mu kalulu. Abanaaba tebawangudde yabasabye obutaggwaamu maanyi kuba ekisinga obukulu kwe kwongera okufuna ebirungi ebiri mu lupapula lwa Bukedde.\nOlupapula lwa Bukedde lufulumya amawulire agayigiriza era agazimba okugeza eby'enjigiriza, eby'obulamu, ebyobulimi, emboozi z'amaka n'ebirala bingi. Keefunire ku shiringi 1000 lwokka buli lunaku. Akakonge k'akalulu ka Gabula Ssekukkulu kamaze emyezi ebiri nga kafulumira mu lupapula lwa Bukedde buli lunaku.\nAbantu babadde basalamu obukonge ne babujjuza n'oluvannyuma ne babuweereza ku kitebe kya Vision Group ate abalala ne babwereetera.


Ekyama abavubuka kye bazudde mu bakazi abakulu\nAbavubuka ennaku zino bettanidde okufumbirwa n’okuganza abakazi abakulu olw’ensonga zaabwe.\n‘MUNDEKE ndye kikongoliro wadde kyaggwaako kasooli bwe ndikuuka amannyo mulindekayo e Mulago....’ bw’atyo Fred Nkambwe bwe yayimba ng’awaana laavu y’abakazi abakulu.\nN’abavubuka ennaku zino bettanidde okufumbirwa n’okuganza abakazi abakulu olw’ensonga zaabwe. Omukugu mu kubuulirira abantu, Yasin Ssewankambo agamba nti; ‘Abavubuka ensonga nnyingi ezibaviiriddeko okufumbirwa abakazi abakadde era zino z’ezimu kwezo;\n1 Obwavu obuyitiridde buwaliriza abavubuka okuddukira mu bakazi abakuze era abaakola edda. Bano babateeka mu bizinensi zaabwe, babagulira emmotoka ez’ebbeeyi n’okubawa ssente mu kkaasi. Bwe kituuka ku bano abaagala okweraga n’okulya esswaga mu bannaabwe, tebasibaamu.\n2 Emyaka gibawaga ne gibalowoozesa nti bwe baganza abakazi abakulu baba baakitalo.\n3 Abamu balabira ku mikwano gyabwe egyaganzaako ku bakazi abakulu era nga baabafunamu.\n4 Abawala be baganza baagala nnyo ssente ng’ate abavubuka baba tebannaziweza. Kino kibasindika mu bakazi abakulu bafuneyo ssente ze banaawa abawala be baagala.\n5 Abamu bakikola kukuuma mulimu. Kino kitera okubaawo ng’omukazi omukulu ye yawa omuvubuka omulimu olwo n’amutiisa okumugoba ssinga agaana okumuganza. Era waliyo n’abakazi abakozesa abavubuka bokka mu maduuka gaabwe naye ng’okubawa emirimu basooka kukkiriza kwegatta ne ‘bboosi.’\nAbavubuka bano oluusi bawunzika battiddwa. Abakazi abamu bw’alaba ng’omuvubuka gw’aganza ate aliko abalala b’azannya nabo matatu babatta. Abamu babakozesa nga ssaddaaka ne babawongayo, emirimu gyabwe gyongere okutambula obulungi mu masitaani gaabwe.\nMu buwangwa bwaffe, omusajja y’awasa era tekinyuma omukazi okuwasa omusajja. Kino kimalamu omulenzi ekitiibwa era n’omukazi awewuka kubanga alina kuwasibwa so si kuwasa!\nAbavubuka okufumbirwa abakazi abakulu kibanafuya ne batasobola kukola mirimu givaamu ssente. Kino kizza eggwanga emabega kubanga abavubuka abalina amaanyi agakola ate badda mu kwenafuya. \nAbavubuka batera okumaliriza nga tebawasizza bawala bagya mu myaka gyabwe era n’emikisa gyabwe egy’okuzaala giba mitono.\nKizibu obutakwatibwa ndwadde za kikaba nga siriimu, kandida, kabootongo, enziku, n’endala ze baggya mu bakazi abakulu kubanga ebiseera ebisinga baba balina abasajja abalala.\nAbavubuka mulina okwesigama ku ddiini zammwe nga mukola ebibayigirizibwa kuba tebisobola kubasuula mu nsobi ng’eyo.\nMujjumbire okubudaabudibwa naddala abalina emitima egimenyese.\nOkugeza; mweyune ebibiina by’oku matendekero ebibazzaamu essuubi ate n’abazadde bammwe mubeebuuzeeko. Mukole nnyo kubanga ebirungi byonna byeyuna abo abanyiikira okukola.\nMujjumbire n’ebibiina by’abavubuka ebikola emirimu gy’emikono muleme kugwa mu bikemo bya ssente.\nMwettanire emisomo egirimu okuyigirizibwa ebikwata ku byobulamu, empisa z’omu bantu.\nMuve mu kukeera okuzannya matatu ne ludo, munoonye emirimu egivaamu ssente.\nMube bagumiikiriza n’okumatira akatono ke mu¬lina kuba teri afuna kirungi nga teyeerekerezza.


Bukedde Online - Meeya ayagala kkanso eteese mu Luganda\nMeeya ayagala kkanso eteese mu Luganda\nEkyuma kya ssukaali kimutemyeko omukono\nEyeeyise DPC Aaron Baguma afere Omuyindi b...\nAbalala baakisanyukidde ne bagamba nti kijja kubawonya kuba ensonga baba beetaaga okuzinnyikiza nga basobola kukikola bulungi nga bateesa mu lulimi lwe beegazaanyizaamu.\nMeeya Mulyannyama nga bamukwasa lipooti ekwata ku bikoleddwa mu myezi esatu.\nBya HANNINGTON NKALUBO ne MARGARET ZALWANGO\nBAKANSALA mu lukiiko olufuga Munisipaali y’e Makindye bakubaganye empawa ku kiteeso kya Meeya Kasirye Nganda Mulyannyama eky’okukkiriza abakaluubirirwa okuteesa mu Lungereza ensonga zaabwe bazoogere mu Luganda.\nAbakiise okuli Bob Muhumuza ne John Tukayineyo baakiwakanyizza ne bategeeza nti etteeka likkiriza kuteesa mu Lungereza okuggyako nga waliwo asabye mu butongole olwo n’akkirizibwa okwogera ekigambo mu Luganda naye nga tebalifudde tteeka.\nTukayineyo owa Kibuli yagambye nti singa Oluganda lukirizibwa abantu bagenda kwogera n’ebiteetaagisa.\nKyokka abalala baakisanyukidde ne bagamba nti kijja kubawonya kuba ensonga baba beetaaga okuzinnyikiza nga basobola kukikola bulungi nga bateesa mu lulimi lwe beegazaanyizaamu.\nTown Clerk Godfrey Kisekka yabawabudde nti amateeka gakkiriza kyokka kalaani n’alungamya nti kyetaaga nga kitandikiddewo ng’olukiiko lwakatandika.\nEkiteeso kyayongeddwaayo mu lutuula.\nAte Omubaka wa Pulezidenti atwala Makindye, Henry Kitambula eyakyusiddwa asiibudde olukiiko n’ategeeza nti ekibuga kimusadde kuba akivuddemu ng’entegeka za Pulezidenti Museveni okussa ssente mu Bannakampala ziri mu ggiya nnenne.\nKitambula yategeezezza olukiiko olwatudde ku Lwokuna e Buziga Resort Hotel nti, Museveni agenda kuwa SACCO eziwera 1,600 mu Kampala obukadde 20 buli kibiina ate Gavumenti egenda kwongera ku malwaliro agaliwo ekiseera kino.\nKitambula yatenderezza Meeya Mulyannyama nti ebbanga ly’amaze mu Ntebe babadde bakolagana bulungi era n’amusaba n’olukiiko lwe bakuume ettaka ly'eggombolola.\nEbivvulu ebyaniriza 2020 biibino: Chaka Chaka atuuse, Madoxx ali Makindye\nOmuziki gwa Mulwana gucamudde Besigye n'amusimba akakadde


EKIRAGIRO kya Kabaka ku kulambula obutaka bw’ebika kivuddeko ab’Olugave okunoonya ensimbi obukadde 100 okugaziya n’okununula ekitundu ku butaka bwabwe e Katende mu ssaza ly’e Mawokota.\nObutaka bw’ekika kino e Katende bwatundwa mu myaka gya 1980. Baalonze katikkiro wa Buganda eyawummula, Joseph Mulwanyamuli Ssemwogerere okubeera ssentebe w’olukiiko olw’okununula obutaka bw’ekika kino.\n“Kabaka yawa ekiragiro eri ebika byonna okweteekerateekeraokulambula kwe ku buli butaka naye gunaabeera gutya ng’atuuse okulambula ekika kyaffe nga tetulina we tumutwala!\nTwagala okusinziira ku ekyo okwongera okugaziya obutaka bwaffe,” Mulwanyammuli bwe yategeezezza. Bino yabyogeredde ku Pope Paul Hotel e Ndeeba mu ttabamiruka w’ekika ky’Ougave nga December 4, 2019.\nYasabye banne okwenyigira mu kaweefube w’okusonda ensimbi okugaziya e Katende. “Twafunye omuntu okuliraana obutaka bwaffe eyatuwadde omukisa okugulawo era yeetaaga obukadde 30 ze tulina okumuwa mu bwangu.\nNkubiriza buli yeddira Olugave okuvaayo okwenyigira mu kaweefube w’okusonda ensimbi ate n’amasiga geekolemu omulimu,” Mulwanyammuli bwe yagasseeko.\nOmutaka Fred Katende akiikiridde omukulu w’ekika kino, Grace Ssemakula Nduggwa okukola emirimu gy’ekika, yategeezezza nti ekika kyabwe kiri mu kusomoozebwa ng’ate kirina abantu abanene bangi nga ssinga bakwatira wamu basobola okuzza olugave ku ntikko mu bwangu.\nEttaka litwetaagisa obukadde 100 ze tulina okusondera awamu ate bwe tumala tuteekeko enkulaakulana endala” Katende bwe yategeezezza. Baasonze ensimbi obukadde 23 okutandika ku kaweefube ono.\nMunnamateeka John Katende eyabadde omugenyi omukulu yabawadde obukadde 2. Baategese n’ekivvulu ku Theatre Labonita nga December 12,2 019 okwongera okusonda ssente\nAboomusu basonze obukadde 30 okuzimbe obutaka bwabwe


Bukedde Online - Abali ku gw'okutega bbomu z''e Kyadondo basaba kweyimirirwa\nAbali ku gw'okutega bbomu z''e Kyadondo basaba kweyimirirwa\nMeddie Ssentongo eyasibwa ne Bad Black ayimbulwa wiiki ejja\nBbomu z''e Lugogo; Okujjukira olunaku lwaz...\nNGA waakayita emyaka esatu bukyanga batujju batega bbomu ezatta abantu abasukka mu 70, abantu bangi tebakyamanyi bikwata ku bantu 32 gavumenti be yakwata ku ttemu lino.\nABATUJJU BATWALIBWA MU KKOOTI\nMu July 2010 abatujju 32 baakwatibwa ne batwalibwa mu kkooti e Nakawa mu maaso g’omulamuzi Deo Ssejjemba ne baggulwako emisango 89 omwali 3 egy’obutujju, 76 egy’obutemu ssaako 10 egy’okugezaako okutta abantu era bonna ne bagyegaana.\nKu baavunaabibwa mwalimu Bannakenya, Abatanzania Abapakistan wamu ne Bannayuganda.\nKu bano kwaliko Hussein Agade, Adan Abdul Muhammad, Edrus Magundo, Isa Ahmad Luyima, Muhammad Mugisha, Muzafar Luyima, Abubaker Sulaiman, Ismail Walusimbi, Yahaya Sulaiman, Kalifa Abdu Muhammad, Issa Ali Ssenkumba, Hassan, Abdu Hassan, Isaac Godana, Abdul Aziz Ali, Yunus Mganda, Abdallahi Muhammad Ahmed, Andrew Kanyoro, Wal¬lace Munyayi, Yusuf Abushir, Dr Ismail Kalule, Ali Amin Kimathi. Edris Nsubuga, Muhamoud Mu¬gisha n’abalala. Banamateeka okuli Radislus Rwafuzi, Francis Onyango ne Duncan Odimu be beesowolayo okuwolereza abatujju.\nKKOOTI YEJJEEREZA 18:\nOluvanyuma lwa gavumenti okubulwa obujulizi, abantu bejjeerezebwa. Kuno kwaliko Issa Ali Ssenkumba, Hassan Abdu Hassan, Isaac Godana, Abdul Aziz Ali, Yunus Mganda, Abdallahi Muhammad Ahmed, Andrew Kanyoro, Wallace Munyayi, Yusuf Abushir, Dr Ismail Kalule ne munna Kenya omulwanirizi w’eddembe Al-Amin Kimathi eyakwatibwa bwe yali agezaako okuwa amagezi abatujju abaakwatibwa okuva e Kenya ne Tanzania nti kimenya mateeka okubajja munsi zaabwe ne babaleeta mu Uganda nga tebayisiddwa mu mitendera emituufu.\nBbo abatujju 20 abasigalawo baawerezebwa mu kkooti enkulu ewozesa bakalintalo bavunaanibwe mu butongole.\nBABIRI BAKKIRIZA EMISANGO:\nOluvanyuma lw’abatujju 20 okusindikibwa mu kkooti enkulu, babiri bakkiriza emisango, era omulamuzi Owinyi Dollo n’abasindika e Luzira.\nEdris Nsubuga yakkiriza emisango gyonna era n’asibwa emyaka 25 ate Muhamoud Mugisha n’akkiriza ogw’okwekobaana n’abatujju n’asibwa emyaka etaano.\nOkuwozesa abantu 12 abaasigalayo kwayimirizibwa oluvanyuma lw’okwekubira enduulu mu kkooti etaputa ssemateeka nga bawakanya ekyokubavunaana.\nBaategeeza nti kikyamu gavumenti okweyambisa sitetimenti ze baakakibwa okola mu kutulugunyizibwa ku poliisi.\nBannakenya n’Abatanzania bawakanya n’engeri gye baleetebwa mu Uganda nti yali emenya mateeka era ne basaba kkooti ejulirwamu ebaggyeko emisango gyonna egibavunaanibwa balye butaala.\nOlw’okusaba kw’abatujju omulamuzi Owinyi Dollo yawalirizibwa okuyimiriza okuwulira omusango guno okutuuka mu kkooti etaputa ssemateeka emaze okusalawo eggoye wabula kkooti tevaangayo kutandika kubawuliriza.\nNga bayita mubannamateeka baabwe okuli Duncan Ondimu ne Caleb Alaka abatujju 4 okuli Edris Magondu , Hussein Agade, Omar Awadi Omar ne Muzafalu Luyima era baatwala okusaba kwabwe mu kkooti enkulu ebakkirize okubeeyimirira kubanga bali mu mbeera mbi mu kkomera, gye bakuumirwa kubanga abasinga balwadde ate nga balina n’amaka ge balina okulabirira.\nAbali ku gw’okutega bbomu z''e Kyadondo basaba kweyimirirwaamaziga\nKCCA ewangudde liigi ya FUFA


Okusinziira ku Bayibuli, Omulabe wa Kristo y’Ani?\nBISOME MU Afrikaans Albanian Amharic Armenian Aymara Bicol Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Cinyanja Croatian Czech Dangme Danish Dutch Efik English Ewe Finnish French Ga Georgian German Greek Greenlandic Guarani Haitian Creole Hausa Hebrew Hiligaynon Hungarian Igbo Iloko Indonesian Isoko Italian Japanese Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangal Kwanyama Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Maltese Maya Myanmar Nahuatl (Central) Ndebele Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Umbundu Venda Vietnamese Wolaita Xhosa Yoruba Zapotec (Isthmus) Zulu\nFirimu emu etiisa yalina omutwe ogugamba nti Omulabe wa Kristo.\nWaliwo abayimbi abaafulumya akatambi k’ennyimba ne bakatuuma Omulabe wa Kristo.\nOmufirosoofo ayitibwa Friedrich Nietzsche, ow’omu kyasa 19, yawandiika ekitabo ekirina omutwe, Omulabe wa Kristo.\nBakabaka n’abafuzi abalala ab’edda baateranga okuyita abo abaabaziyizanga abalabe ba Kristo.\nMartin Luther, ow’omu Bugirimaani, yayitanga bappaapa Abakatuliki abalabe ba Kristo.\nOKUVA bwe kiri nti ebigambo “omulabe wa Kristo” bimaze ebbanga ddene nga bikozesebwa ku bafuzi ne mu firimu, ekyo kireetawo ekibuuzo: Omulabe wa Kristo y’ani? Ddala kikulu okumumanya? Olw’okuba ebigambo “omulabe wa Kristo” bisangibwa mu Bayibuli emirundi etaano, kiba kya magezi okunoonya amakulu gaabyo mu Bayibuli.\nOMULABE WA KRISTO AMANYIBWA\nOmutume Yokaana ye muwandiisi wa Bayibuli yekka eyakozesa ebigambo “omulabe wa Kristo.” Biki bye yawandiika ku mulabe wa Kristo? Weetegereze ebigambo bino ebiri mu bbaluwa ye esooka: “Abaana abato, eno ye ssaawa esembayo, era nga bwe mwawulira nti omulabe wa Kristo ajja, ne kaakano waliwo abalabe ba Kristo bangi; era nga ku kino kwe tutegeerera nti eno ye ssaawa esembayo. Baava mu ffe naye tebaali bamu ku ffe . . . Ani mulimba wabula oyo agamba nti Yesu si ye Kristo? Oyo ye mulabe wa Kristo eyeegaana Kitaffe n’Omwana.”—1 Yokaana 2:18, 19, 22.\nOmutume Yokaana yalaga nti omulabe wa Kristo beebo bonna abasaasaanya mu bugenderevu eby’obulimba ku Yesu Kristo ne ku njigiriza ze\nEbigambo ebyo bituyigiriza ki? Yokaana yagamba nti “abalabe ba Kristo bangi.” Ekyo kiraga nti omulabe wa Kristo, si muntu omu, naye bantu bangi. Ebibiina by’abantu oba abantu kinnoomu abayitibwa omulabe wa Kristo, basaasaanya obulimba nti Yesu si ye Kristo oba Masiya era bagamba nti Katonda ne Yesu benkana. Abo abayitibwa abalabe ba Kristo beeyita Kristo oba ababaka ba Kristo, naye olw’okuba “baava mu ffe,” baava ku njigiriza za Bayibuli entuufu. Ekibinja ky’abantu bano kyaliwo mu kiseera omutume Yokaana we yawandiikira ebbaluwa ye mu “ssaawa esembayo,” oboolyawo nga kye kiseera ng’abatume banaatera okuggwaawo.\nKiki ekirala Yokaana kye yawandiika ekikwata ku mulabe wa Kristo? Ng’ayogera ku bannabbi ab’obulimba, Yokaana yalabula nti: “Buli kigambo ekiruŋŋamiziddwa ekyatula nti Yesu Kristo yajja mu mubiri kiva eri Katonda, naye buli kigambo ekiruŋŋamiziddwa ekitayatula Yesu tekiva eri Katonda. Era kino kye kigambo ekyaluŋŋamizibwa eky’omulabe wa Kristo kye mwawulira nti kijja, era kati weekiri mu nsi.” (1 Yokaana 4:2, 3) Oluvannyuma mu bbaluwa ye ey’okubiri, Yokaana yaggumiza ensonga eno ng’agamba nti: “Abalimba bangi balabise mu nsi, abantu abatayatula nti Yesu Kristo yajja mu mubiri. Oyo akola bw’atyo ye mulimba era ye mulabe wa Kristo.” (2 Yokaana 7) Yokaana yali akimanyi nti omulabe wa Kristo beebo bonna abasaasaanya mu bugenderevu eby’obulimba ku Yesu Kristo ne ku njigiriza ze.\n“BANNABBI AB’OBULIMBA” NE “OMUJEEMU”\nYesu yalabula nti bannabbi ab’obulimba bandijjidde “mu byambalo by’endiga, naye nga munda gye misege egikavvula”\nEmyaka mingi emabega nga Yokaana tannawandiika ku abo abayigiriza eby’obulimba, Yesu Kristo yakubiriza bw’ati abagoberezi be: “Mwekuume bannabbi ab’obulimba abajjira mu byambalo by’endiga, naye nga munda gye misege egikavvula.” (Matayo 7:15) Omutume Pawulo naye yalabula Abakristaayo ab’omu Ssessalonika nti: “Tewabanga omuntu n’omu abasendasenda mu ngeri yonna, kubanga [olunaku lwa Yakuwa] telulijja okutuusa ng’obwewagguzi bumaze okubaawo era nga n’omujeemu, omwana ow’okuzikirizibwa amaze okulabika.”—2 Abassessaloniika 2:3.\nN’olwekyo mu kyasa ekyasooka, bannabbi ab’obulimba ne bakyewaggula baaliwo era nga bafuba nnyo okunafuya ekibiina Ekikristaayo. Abo bonna abasaasaanya eby’obulimba ebikwata ku Yesu Kristo n’enjigiriza ze, beebo Yokaana be yayita “omulabe wa Kristo.” Pawulo yalaga engeri Yakuwa gy’abatwalamu bwe yabayita “omwana ow’okuzikirizibwa.”\nWEEGENDEREZE OMULABE WA KRISTO LEERO\nLeero, abantu n’ebibiina by’abantu ebiyitibwa omulabe wa Kristo bakyawakanya Kristo n’enjigiriza ze. Mu bugenderevu, basaasaanya eby’obulimba nga baagala okulemesa abantu okutegeera Kitaffe, Yakuwa Katonda, n’Omwana we, Yesu Kristo. Lowooza ku nsonga zino ebbiri ezandituleetedde okwewala obulimba ng’obwo.\nOkumala ebyasa bingi, amadiini gasaasaanyizza enjigiriza ey’Obusatu, nga gagamba nti Kitaffe n’Omwana benkana. Mu ngeri eyo, omulabe wa Kristo abuzaabuza abantu era n’akweka ekyo kyennyini Yakuwa Katonda ne Yesu Kristo kye bali. Enjigiriza ng’eyo etategeerekeka eremesa abantu ab’emitima emirungi okukoppa Yesu Kristo, n’okufuna enkolagana ennungi ne Katonda nga Bayibuli bw’ebakubiriza okukola.—1 Abakkolinso 11:1; Yakobo 4:8.\nAte era amadiini mangi gabuzaabuzizza abantu nga gabakubiriza okukozesa enkyusa za Bayibuli eziggiddwamu erinnya lya Katonda, Yakuwa, so ng’ate erinnya eryo lisangibwa mu biwandiiko bya Bayibuli ebyasooka, emirundi nga 7,000. Kiki ekivuddemu? Ekyo kireetedde abantu okulowooza nti Katonda ow’amazima tategeerekeka.\nKu luuyi olulala, okumanya erinnya lya Katonda, Yakuwa, kireetedde abantu bangi abaagala okusinza Katonda mu bwesimbu okufuna enkolagana ey’oku lusegere naye. Ekyo kyennyini kye kyatuuka ku Richard. Bw’ajjukira ebyo Abajulirwa ba Yakuwa ababiri abaamukyalira bye baayogera, agamba nti: “Bandaga mu Bayibuli nti erinnya lya Katonda ow’amazima ye Yakuwa. Kyanneewuunyisa nnyo okukimanya nti Katonda alina erinnya.” Agattako nti: “Okumanya erinnya lya Katonda kinnyambye okufuna enkolagana ey’oku lusegere naye.” Okuva Richard lwe yategeera nti Katonda alina erinnya, yakola enkyukakyuka mu bulamu bwe asobole okutuukanya enneeyisa ye n’emitindo egiri mu Bayibuli n’okusanyusa Yakuwa.\nOkumala ebyasa bingi, omulabe wa Kristo aleetedde abantu bangi okubeera mu kizikiza eky’eby’omwoyo. Naye bwe twekenneenya ekigambo kya Katonda, Bayibuli, tusobola okutegeera omulabe wa Kristo era ne twewala obulimba bw’asaasaanya.—Yokaana 17:17.\nBayibuli ky’eddamu kiyinza okukwewuunyisa. Manya lwaki kikwetaagisa okutegeera afuga ensi n’engeri gye kikwata ku biseera byaffe eby’omu maaso.\nBayibuli eyigiriza nti Katonda alimu bakatonda basatu?\nAmadiini mangi gayigiriza nti Katonda alimu bakatonda basatu. Ekyo Bayibuli ky’eyigiriza?


Irene Namatovu awadde bamulekwa Ssekukkulu...\nJustus Masaaba Mwiru, eyali akulira essomero lya St. Charles Lwanga Kirugaruga mu ggombolola y’e Kakiri e Wakiso ye yasobya ku muyizi w’ekibiina ekyomusanvu bwe yamutega akakodyo k’okumukamulira obutunda.\n“Omusomesa oyo yali akulira essomero lyaffe naye nga tetumanyi buze bwe era oluvannyuma lw’omuzadde w’omuyizi okwekubira enduulu mu boobuyinza, nga ffe abakulira ebyenjigiriza ne tusalawo tubeeko kye tukola era ne tusalawo agira atuula ku katebe nga bwe tulinda kkooti ky’eneesalawo.” Kinobe bwe yayongeddeko.\nYategeezezza nti singa kkooti eneemusingisa omusango, tagenda kubaako ssomero ddala ly’asomesaamu e Wakiso wabula bw’asinga omusango, ekitongole ky’ebyenjigiriza e Wakiso kyakulaba ekiddako nga tusinziira kw’ebyo ebinasaalwawo kkooti.\nKinobe yayongedde n’ategeeza nti batandise okukola enkyukakyuka mu bakulu b’amasomero oluvannyuma lw’abazadde okuteeka akazito ku bakulira ebyenjigiriza ku ngeri abaana babwe gye basobezebwako abasomesa abaludde mu masomero.\nKinobe yategeezezza Bukedde nti enkyukakyuka zino zigenda kutuusa ku ntandikwa y’olusoma lw’omwaka ogujja n’ategeeza nti olusoma we lunaddiramu ng’okukyusakyusa abasomesa kuwedde.\nYayongeddeko nti, kino teyakikoze yekka ng’akulira ebyenjigiriza wabula yasoose kusisinkana kakiiko akavunaanyizibwa ku masomero ga pulayimale ne babaako ensonga kwe baatuuse okusalawo okukola kino.\nEssomero lya St. Charles Lwanga Kirugaruga awaabadde Masaaba eyasobya ku mwana wateereddwaayo Rose Nakimwero eyavudde ku Katuuso P/S n’abalala bangi abakyusiddwa.\nKinobe yategeezezza nti enkyukakyuka zino zigenda kukolerawo awatali kulinda n’asaba abaakyusiddwa okugenda ku masomero gye baatwaliddwa bekenneenye bulungi ebiriyo ng’olusoma olupya terunnatandika.


Bukedde Online - Obugagga bwange buli mu mbizzi\nWeyune enkola ya kontulakiti ofunemu mu bu...\nBW’OBA waakufuuka mulimi oba omulunzi ow’enjawulo tosooka kutunuulira ssente mmeka z’osuubi ra kufuna wabula lwana okulaba ng’okola ffaamu buli muntu gy’asobola okutuukako n’agyegomba ng’okola ebintu abalala bye batasobola kukola oba bye babuusa amaaso.\nMasembe ng’ali mu kiyimba ekirimu obumu kubwana obwakaweza emyezi ebiri.\nBya BENADINO KATE\nBW'OBA waakufuuka mulimi oba omulunzi ow'enjawulo tosooka kutunuulira ssente mmeka z'osuubi ra kufuna wabula lwana okulaba ng'okola ffaamu buli muntu gy'asobola okutuukako n'agyegomba ng'okola ebintu abalala bye batasobola kukola oba bye babuusa amaaso.\nEkyo bw'onookikola obulimi n'obulunzi bujja kukutambulira bulungi ate ofune ssente ze wali tolowoozangako kufuna naye nga kiva mu nteekateeka ennungi gy'oba wakola ng'otandika ffaamu yo.\nJames Masembe 40, omutuuze w'e Kijonjo-Nalozaali mu ggombolola y'e Buwunga ekisangibwa mu disitulikiti Masaka ye nnannyini ffaamu eyitibwa Aga Mixed Farm ng'eri ku bunene bwa yiika mwenda asinga kulunda mbizzi ate ne yeeyambisa obusa n'omusulo by'aggya mu biyumba okulima ebintu ebirala omuva ssente.\nAlina olusuku oluweza yiika nnya n'ekitundu, omusiri gw'emmwaanyi yiika ssatu n'ekitundu, alimirako enva endiirwa zaaliisa embizzi n'okutunda, alinako yiika emu gye yeeyambisa okumerusa endokwa z'emmwaanyi eziri ku mulembe ekika kya ‘Cutting' ate ng'alimirako n'emmere endala omuli kasooli gw'aliisa embizzi.\nDdundiro ya Masembe eno gy'osanga embizzi ezizaala abaana abasoba mu 10 buli emu ate nga zizitowa kkiro ezisoba mu 200 buli emu.\nMasembe ku ddyo ng'ali n'omu ku bamuyambako okuddukanya eddundiro nga balaga emmere gye baliisa embizzi nga bayita mu kutereka amalagala.\nOBUGAGGA BWANGE BULI MU KULUNDA MBIZZI\nMasembe agamba nti; Ffaamu yange eno nagitandika mu 2017 mu mwezi gwa November era kati yawezezza emyaka ebiri. Nagitandi ka n'embizzi 11 nga kati eddundiro yonna eririko embizzi 285, kuliko enkazi ezizaala 26 n'ennume 4 nga zino ze tweyambisa okuwakisa.\nNatandika ddundiro eno nga nnina ekiruubirirwa ekyokwettira embizzi ze nnunda ntunde ennyama mu bifo eby'enjawulo okwetooloola Masaka ne Kampala ate n'okufu- lumya ebyana ebito eby'omulembe abantu b'ekitundu babigule nabo batandike okwenyigira mu bulimi n'obulunzi obuli ku mulembe kitusobozese okulwanyisa obwavu mu ggombolola yaffe nga tuyita mu kulima n'okulunda kubanga omulunzi omulungi tayinza kwonoona bigimusa by'aggya mu mbizzi n'atabiteeka mu nnimiro.\nWe ntuukidde leero ndaba ng'ekigendererwa kyange kibu- zaayo akaseera katono kituukirire kubanga nsuubira okutandika oku- tunda ebyana by'embizzi mu mwezi ogwookusatu ate n'okutandika okufulumya ennyama era mu mwezi gwe gumu.\nAbantu baatandika dda okujja okulambula eddundiro lyange era ne bafuna amagezi ag'enjawulo naye mbadde sinnagulawo mu butongole kugirambula wabula engeri gye ngenda okutandika okufulumya buli kimu ngenda kutandika n'okutegeka emisomo abantu tubayigirize ennima n'ennunda eri ku mulembe ate n'engeri gye basobola okukola ssente mu bulimi.\nNewankubadde nze ntaddemu ssente nnyingi okusinziira ku bintu bye nnina ndaba nga ssente ngenda kuziggyayo mu kiseera kitono ate nfune okusingawo.\nEMBIZZI OKUKULA OBULUNGI ERINA OKULYA KKIRO Z'EMMERE SSATU OLUNAKU\nMasembe agamba nti, embizzi bw'oba oyagala ekule mu bwan- gu nga teddiridde olina okulaba ng'efuna emmere egimala kubanga buli lw'erya neetakkuta efuna okw- eraliikirira eyandifunye omubiri ne gugaana okusituka.\nOkusinziira ku musawo wa ffaamu yange, embizzi enkulu buli lunaku nnina okuziwa kkiro ssatu buli emu era kyenkola, ku makya buli mbizzi ngiwa kkiro bbiri ate olweggulo nalwo ne zifuna kkiro emu buli mbizzi.\nAmazzi go gabeeramu obudde bwonna kubanga embizzi eba eri- na okunywa ennyo emmere gy'erya esobole okutambula obulungi era ku ffaamu yange buli mbizzi mu kis- enge mw'ebeera mulimu enywanto gye yeeyambisa okunuuna amazzi obudde bwonna weyagalira.\nEmbizzi zange nzirimira n'ebyokulya ebirala omuli enva endiirwa gamba emboga, n'emiddo emirala era nkaza n'amalagala nga gatemeddwa ebitundu nago ne nzigaliisa era gazikola bulungi.\nEmbizzi yonna kyandibaddde kirungi okulya ku bintu ebya kira- gala kubanga biziyamba okufuna amaanyi ate ne bw'eba eri lubuto eba esobola bulungi okuzaala nga tesanze buzibu ate era omuddo ogwo oluusi gukola ng'eddagala nti, embizzi eyambibwako okutangirwa endwadde ezitali zimu eziyinza okugirumba.\nENKAZI GIWE ENNUME NG'EWEZEZZA EMYEZI MWENDA\nEmbizzi yonna ng'erabiriddwa bulungi bw'eweza emyezi musan- vu esala omulundi ogusooka naye olw'okuba eba tennaguma bulungi emala ennaku endala 21 n'eddamu n'esala olwo eba ewezezza emyezi munaana era tekiba kirungi kupa pirawo kugiwa nnume, ogyonger- amu omwezi omulala gumu ku mulundi ogw'okusatu ng'ewezezza emyezi mwenda n'olyoka ogiwa ennume.\nBw'emaliriza okuwaka emala en- naku 114 okuzaala, gy'emyezi esatu ne wiiki ssatu n'ennaku ssatu, era bw'oba oyagala okufuna ekirungi obwana obuleka ne buyonkera ebbanga lya myezi ebiri ne buvaako nga bukuze bulungi olwo n'oyisaawo omwezi gumu ng'emaze okuggyako obwana n'ogiwa ennume.\nOmwezi ogwo gw'ogirekerawo gugiyamba okuddamu okutereera obulungi n'esigala nga tekozze, ekitegeeza embizzi yonna entuufu buli mwaka erina okuzaala emirun- di ebiri gyokka.\nMasembe ng'alaga enva endiirwa z'alimira ku ddundiro nga zino aziriisa embizzi n'abantu okuzigula.\nEMMERE Y'EMBIZZI ZANGE NGYETABULIRA OKUFUNA EBIRUNGO EBITUUFU\nOlw'okuba kasooli asinga obungi mmwerimira ngula ebirungo byonna ebyetaagisa okugenda mu mmere omuli mukene n'ebirala ne mbyet- walira ku kyuma ne babikuba ne nkwata ccacu ne kasooli gwe tuyita ‘broken' ne ntabula nga buli kirun- go nkikozesezza mu bungi bwakyo.\nKino kinnyamba okuwa embizzi zange emmere erimu buli kyetaagisa ate awamu n'okukendeeza ku nsaasaanya kubanga ssente ze batundda kkiro nze mba ngenda kusasanyako ntono ezisigalawo ne nzeeyambisa mu bintu ebirala ebyetaagisa ku ffaamu gamba okugula eddagala, okusasula abakozi n'ebirala.\nFFAAMU ENGERI GY'EKYUSIZZA EKITUNDU\n1 Abatuuze be nayogeddeko nabo bantegeezezza nti, ekizibu kye basinga okuba nakyo kyali kya bbula lya mazzi era ng'ek- idomola bakigula ssente eziri wakati\nwe 500/- ne 1,000/- naye okuva Masembe lwe yatandikawo ffaamu n'asima amazzi g'omu ttaka abatuuze kati okwetooloola ekyalo kyonna amazzi bagaggya ku\nEkidomola akibaguza ku 200/- ate nga buli mukadde ali ku kitundu amazzi atwala ga bwereere awatali kusasula wadde ateekamu ssente ezigula amafuta okukuba amazzi ago okuva wansi okwambuka mu ttanka.\n2 Masembe alaze abantu b'ekitundu nti, okulunda n'okulima bisoboka era bangi kati batandise okubaako bye bakola naddala nga basimba ebitooke, okulunda ,ate kati ne bwe bawulira nti waliwo awali omusomo nga gukwatagana ku bulimi bagenda ne bongera okubangulwa.\n3 Abavubuka b'ekitundu baweereddwa emirimu ku ffaamu ne bakola, abamu bakola mu bitooke, mu mmwaanyi ate abalala bakola mu bintu ebisigadde ne bafuna ssente ezibayimirizaawo ne famire zaabwe.\nENKUUMA Y'OBUTONDE KU FFAAMU\n● Bw'otuuka ku ffaamu ya Masembe, kw'alundira embizzi ate ng'alimirako n'ebintu ebirala wakwewuunyisa naddala mu biyumba omubeera embizzi, toyinza kusanga- mu wadde enswera era n'ekiyumba bw'oba tolabye mbizzi toyinza kumanya nti mweziri kubanga obuyonjo buli waggulu.\n● Masembe yeeyambisa obusa okuliisa ettaka era buli kintu ky'akola nga kirimu okujimusa bwe yeeyambisa awatali wadde okufuuy- ira eddagala. Kino kimuyambye\nokukuuma ettaka lye nga ggimu y'ensonga lwaki ne by'asimba bivaamu nga birungi.\n● Mu lusuku yeeyambisa ensalosalo okutangira ettaka okukulugukka era ne zimuyamba okutambuza ebigimusa bye by'afuna okuva mu biyumba by'embizzi okutuuka mu buli kifo ky'ayagala bituukemu.\nOKUSOOMOOZEBWA KWE NSANGA\n1 Ekitundu tekirina masannyalaze ate ng'emirimu egisinga obungi egikolebwa ku ffaamu gyetaaga amasannyalaze okutambula obulun- gi gamba okukuba kasooli embizzi gwe zirya n'ebirala.\n2 Eddagala oluusi lye tweyambisa okujjanjaba embizzi balicupula ne kitufiiriza.\n3 Akatale weenda okutunda ennyama nga ntandise okugifu- lumya mu mwezi ogwokusatu kakyali katono nga tukyetaaga ebifo bingi bye tulina okugabira.\n4 Ebirungo bye nkozesa okutabula emmere oluusi birinnya ne kimbeerera kizibu okuliisa embizzi zino zonna ze nnina ne mba nga nkozesa ssente nnyingi ate nga mbadde sinnatandika kuziyingiza kuva mu ffaamu.\nNewankubadde ffaamu eno mbadde sinnatandika kugifunamu ssente, nnina essuubi nti mu ka- banga katono ssente ze ntaddemu zigenda kuvaayo ate nfune ne ze nali sisuubira kubanga ebintu bye nteeseteese okufunamu ssente nga mpita mu kulunda n'okulima bingi.\nNkubiriza abantu bongere okwenyigira mu bulimi ate beetegeke bulungi bwe baba tebannayingira kulunda buna ebisinga obulungi.\nOlukiiko lwa Buganda lusiimye munnamateeka Joseph Balikuddembe\nMmengo ne Makerere battunka lwa ttaka\nMweyongere okuwandiika ebitabo by'olulimi Oluganda - Katikkiro Mayiga


AUDIO! Omubaka Lyomoki atabukidde sipiika Kadaga ku nsonga ya NSSF, amukubye 1-0 palamenti neyiika – The Bridge Uganda\nOmubaka w’abakozi mu Palamenti Sam Lyomoki asitudde engugu ze nazikuba ku Palamenti, nalayira okwebakawo, okutuusa nga Palamenti eyisizza ebbago erikwata ku kittavu ky’abakozi ekya NSSF.\nOmubaka Lyomoki agamba nti Palamenti eyisizza ebiteeso eby’enjawulo nga talaba lwaki eya NSSF ekyaganye okuyisibwa, nga Palamenti yekwasa nga Minisita avunaanyizibwa ku kikula Ky’abantu Frank Tumwebaze bw’atabeerawo buli kiseera.\nMu Palamenti akawungeezi ka leero ebadde ekubirizibwa Sipiika Rebbeca Kadaga, Lyomoki alemeddeko nga ayagala Minisita ow’abakadde n’abaliko obulemu abadde amaze okulayira, Sarah Kanyike yaba asoma ebbago lino omulundi ogwokubiri, Sipiika kyagaanye era agambye nti Minisita Kanyike akyali mupya ng’ensonga ezigenda mu maaso mu Palamenti, tannaba kuzimanya bulungi.\nKino kiwaliriza Sipiika Rebecca Kadaga okuyimiriza okuteesa kw’olukiiko lwaleero, okutuusa olunaku lw’enkya ku Lw’okuna ku ssaawa munaana ogw’emisana olwa Lyomoki okulemerako nagaana okuddayo okutuula wabula okuwanyisiganya ebigambo.\nKadaga V Lyomoki\nLyomoki okutabuka, kidiridde kilaaka wa Palamenti okutegeeza Palamenti yonna nti ensonga eddako okutesebwako ekwata ku NSSF wabula Minisita w’akabozi Muruli Mukasa kwekusaba Sipiika okugyongera wakiri sabiti 2 okutuusa nga Minisita Frank Tumwebaze avunaanyizibwa ku kikula Ky’abantu azzeemu okujanjula eri Palamenti.\nEbbago eryogerwako, ligendereddwamu okulaba nga abakozi mu ggwanga abatereka ne NSSF basobola okufuna ku nsimbi zabwe nga tebanaweza myaka 55 nga eteeka bweriragira mu kiseera kino kubanga abantu abasinga bafa nga tebazirabyeko.


Bukedde Online - Okujjuza ekifo ky'omubaka omukyala owa Luweero kubulako ennaku 3\nOkujjuza ekifo ky'omubaka omukyala owa Luweero kubulako ennaku 3\nEby''okuwandiisa aba densite bizzeemu omukoosi\nOmukazi omufumbo bamukwatidde mu bwenzi n'...\nBANNALUWEERO ku Lwokuna nga May 22, 2014 baakubukeereza nkokola okulonda omubaka omukyala owa disitulikiti eno mu Palamenti era ng’abantu abana abeesimbyewo w’osomera bino nga bali mu kumatiza balonzi mu kampeyini eziggwa ku Lwokubiri.\nBya SAMUEL KANYIKE NE DICKSON KULUMBA\nAbayigga obululu kuliko; Brenda Nabukenya (DP), Rebecca Nalwanga Balwana (NRM) ssaako Ramula Kadala ne Farida Namubiru abatalina bibiina. Wabula ku Nalwanga ne Nabukenya kwe kusuubirwa omuwanguzi.\nOkulonda kuno kwa byafaayo kuba guno gugenda kubeera mulundi gwakusatu mu kisanja kimu okulonda omubaka ng’ogwasooka Rebecca Nalwanga owa NRM yawanulwa mu Palamenti nga yaakamegga abakyala munaana mu 2011. Ng’akalulu kaddiddwaamu, Nabukenya owa DP ataali mu lwokaano olwasooka, yamegga Nalwanga ku bululu 30.\nWabula Nabukenya naye yabadde tannabugumya kifo kkooti n’esalawo nti okulondebwa kwe kwalimu emivuyo n’eragira akakiiko k’ebyokolonda kategeke bunnambiro okujjuza ekifo kino.\nAbeesimbyewo batalaaga amagombolola 13 ne town council 3 kyokka abalonzi babapimira ku nsonga eziwerako era kiteeberezebwa nti ku Nabukenya ne Nalwanga, anaamegga munne mu bulippo buno, y’anaalya akalulu:\nNabukenya (wakati mu gomesi) ng’ali mu balonzi e Wobulenzi wiiki ewedde.\nObutadda mu bantu\nBannaluweero bagamba nti bakooye ababaka abatadda mu byalo nga bakomawo kwegonza nga banonye bululu bulala ne batafa ku bizibu bibaluma. Mu kino balumiriza Nalwanga okubeera ng’ebitundu bingi gy’amaze ebbanga nga tatuukayo ate ye Nabukenya oluvannyuma lw’okulondebwa, amaanyi yagateeka ku misomo gye n’asigala ng’okusinga atuuka mu bubuga.\nEkisinze okweyolekera mu kampeyini z’omulundi guno be batuuze okwolesa obutali bumativu eri NRM olw’ebisuubizo ebingi by’ezze esuubiza okukolera ab’e Luweero okuli okukola enguudo, okuddaabiriza amalwaliro, n’okutumbula ebyobulimi nga wateekebwawo amakolero n’okuwa abantu naddala abavubuka emirimu. Kyokka n’oludda lwa Nabukenya luteekebwa ku nninga olw’okusuubiza okulaba nga luwaliriza Gavumenti okutuukiriza ebisuubizo byayo, ekitavuddeemu bibala biwera.\nObwavu mu disitulikiti\nObwavu mu disitulikiti bungi ng’abalonzi ba kulonda oyo gwe basuubira okubayamba okuvvuunuka embeera eno. Ssentebe wa disitulikiti eno, Haji Abdul Nadduli agamba nti NRM y’esobola okuggya abantu ba Luweero mu bwavu era nti babakanye ne pulogulaamu z’okugabira abantu emmwaanyi, emicungwa, ebitooke n’emiyembe mu magombolola okuli; Kamira, Luweero, Kikyusa ne Makulubita.\n“Ebyo byonna okubikola bizze ku lwaffe aba DP okubateeka ku nninga okutuukiriza obuvunaanyizibwa bwabwe era ky’ova olaba nga kati wadde kiseera kya bululu, bagabira abantu emmwaanyi n’ebirala,” David Lule Muzzanganda, omu ku bakulira kampeyini za Nabukenya bwe yategeezezza.\nLamula Kadala ne Farida Namubiru\nObudde bwa kampeyini butono\nObudde obwateekebwateekebwa akakiiko k’ebyokulonda okukubiramu kampeyini butono okusobozesa abeesimbyewo okutalaaga amagombolola 13 ssaako town council (obubuga) 3. Kampeyini zaatandise May 8 ng’okulonda kwa May 22. Kino kireetedde abeesimbyewo okutuuka mu bifo bitono mwe balina okuggya akalulu. Awo nno, oyo anaasoolooba ku banne n’atuuka mu bifo ebiwerako n’oyo abadde n’obuwagizi okuva emabega, waakubeera n’enkizo.\nBakakuyege abayigga akalulu\nOkusoomoozebwa okuliwo ye Nalwanga okubeera nti mu nkambi ye eya NRM mulimu okwekutulamu mu kunoonya akalulu ng’abaali bamuwakanya okwesimbawo ku kaadi y’ekibiina, baasigalira kutunulira bintu bwe bitambula. Ekirungi nti alina ebikonge mu NRM nga nzaalwa z’e Luweero ate ne Pulezidenti Museveni asuubirwa okugendayo nga kampeyini tezinnakomekkerezebwa.\nKu ludda lwa Nabukenya, kigambibwa nti obungi bwa bakakuyege bwe yalina omulundi guli si bw’alina kati naddala ng’abavubuka ba DP abamu tebazze mu kunoonya kalulu nga bamulanga butabeera muwulize nnyo eri Pulezidenti waabwe, Norbert Mao.\nObumu mu bibiina\nAb’oludda oluvuganya NRM basazeewo ku mulundi guno obutasimbawo muntu yenna wabula okulekera Nabukenya. Wabula ne Nadduli agamba nti ekintu ekigenda okuwangulira NRM akalulu kwe kuba nga ku mulundi guno, bannakibiina baalekera Nalwanga, ekitaaliwo luli, Nabukenya lwe yabawangula. N’olwekyo, anaakozesa obulungi ensonga eno, waakulya.\nE Kagoye mu ggombolola y’e Luweero n’e Vvumba e Kalagala waaliyo ensonga z’ettaka, Nabukenya n’alwanirira ku batuuze waakiri okusasulwa abaali babasengula mu ngeri y’okubadondola. Abantu mu bitundu bingi beeraliikirivu ku nsonga z’ettaka kyokka Bannamuvumenti kye basimbako essira kiri kimu nti baakola etteeka ly’ettaka erirwanirira omuntu waabulijjo ne bagumya abalonzi nti ensonga eno bagimanyi.\nEnsonga erimu eggumba\nAba Nabukenya bakanya kimu nti y’ajja okusobola okussa akazito ku gavumenti n’abakulembeze mu disitulikiti (abasinga nga ba NRM) okutuusa empeereza ennungi ku bantu. Wabula n’aba NRM bagamba nti be ‘bali mu kintu’ nga n’olwekyo tosobola kulonda atassa kimu nabo n’akusakira ky’oyagala. Engeri Bannaluweero gye bagenze nga basuumuuka mu ntegeera y’ebyobufuzi, kino baakukirowozaako.\nOkujjuza ekifo ky’omubaka omukyala owa Luweero kubulako ennaku 4\nAba FDC bayozaayozezza Kadaga\nOmuyizi wa P3 asirikkidde mu kisulo\nOmukazi atemye bba ng'amusabye omukwano\nEbyava mu bigezo bya S4 UNEB ebifulumya leero\nEkitongole kya UNEB tekirina nsimbi za kugolola bigezo- Kaheru


Omusawo w'ekinnansi akwatiddwa n'emmundu bbiri - Radio Simba, The Best Luganda Station in the World !\nOmusawo w’ekinnansi akwatiddwa n’emmundu bbiri\nPoliisi e Masaka ekutte omusawo w’ekinnansi n’emmundu bbiri nga azikwese mu nnyumba ye. Omwogezi wa Poliisi mu Maserengeta Lameck Kigozi yakakasiza nti Makumbi Moses omutuuze w’e Kayiji, e Mukungwe mu Masaka yakwatiddwa n’emmundu bbiri.\nKigambibwa nti ono alina n’okunnyonnyola ku musango gw’omwana ow’emyaka 2 Passy Mirembe eyasadakibwa omwaka oguwedde. Bazadde b’omwana ono Moses Kalangwa ne Immaculate Nakato badduka mu maka gaabwe olwe bigambibwa nti baali batiisitisibwa.\nDistrict Police Commander w’e Masaka Henry Kintu agamba nti emmundu ezakwatiddwa ne Makumbi azirinako license era nga azisasulira omusolo, wabula nga tezinamudizibwa Poliisi erina okusooka okunoonyereza ku ngeri gyazikozesaamu.\nbobi wine e bugiri ayanirizddwa nga muzira\nPrevious Poliisi ekutte abakazi babiri e Buwenge\nNext Muziimule ebiragiro byonna ebiweebwa ba Minisita ne ba RDC – Ssaabalamuzi\nEbya Ssebunya ne Rema bizeemu omukoosi


kasirye ggwanga akubye emotoka ya kusaasira essasi - Radio Simba, The Best Luganda Station in the World !\nkasirye ggwanga akubye emotoka ya kusaasira essasi\nMaj. Gen. Kasirye Ggwanga avuddeyo nakuba emotoka ya Catherine Kusaasira amasasi nagyabya omupiira nga alanga abayambi ba Kusaasira okuvuma wamu n’okuwogganira abaana be mu kiro ekikeesezza olwaleero.\nOmwogezi wa Poliisi mu Kampala n’emiriraano SP Onyango agamba nti abaana ba Maj. Gen. Kasirye Ggwanga babadde bagula chips, abayambi ba Kusaasira nebatuuka n’emotoka nga erekaanya ennyimba. Abaana babasabye bakendeeze ku nnyimba zaabwe wabula bano nebagaana nebatandika okubawemula. Bano bakubidde kitaabwe eyatuuse mu bwangu era abayambi ba Kusaasira nebamutegeeza nti tali waggulu w’amateeka.\nKasirye Ggwanga agamba nti Kusaasira bweyazze yatandise kumuleekanira era nga ye okukuba emotoka ye essasi y’abadde agezaako kubatereeza bafune empisa. Ye agamba nti tajja kugenda ku Poliisi kuba ye talina musango gweyakoze.\nPoliisi egamba nti yatuuse mu kifo kino era Kusaasira yaguddewo dda omusango ku SD ref. 107/29/1/2019 era nga bonna bakuyitibwa bakole sitiitimenti.


Bukedde Online - Abatuuze baziikudde omulambo gwâ€™omwana eyasaddaakibwa\nAbatuuze baziikudde omulambo gwâ€™omwana eyasaddaakibwa\nEyayambuddwa mu Kampala bamugobye ku nnyumba\nAdded 8th July 2010\nOkutuuka okwesala akajegere kiddiridde abatuuze nâ€™abazadde bâ€™omwana ono okufuna amawulire nti kkooti yayimbudde omugagga Eric Kalwana amannyiddwa nga Mansita eyakwatibwa omwaka oguwedde nâ€™asimbibwa mu kkooti ngâ€™avunaanibwa omusango gwâ€™okwetaba mu kutta omulaalo we nâ€™amweziikira.\nOlutalo luno lwabaddewo ku Lwokusatu ku kyalo Samalia okumpi nâ€™ekitebe kyâ€™Obulabirizi bwa West Buganda e Kako mu Ggombolola yâ€™e Mukungwe mu Masaka mu maka ga Genwario Bwanika ne mukyala we Harriet Nakatte.\nAbazadde bano nga beegattiddwako abâ€™ekyalo baziikudde amalaalo omwaziikibwa omwana waabwe Vincent Tebitendwa Kirangwa (17) ne baggyamu amagumba nâ€™akawanga ne babigulira olubugo ne kkeesi endala mwe baabitadde olwo ne bagikunguzza nga bagyolekezza Poliisi.\nAbatuuze bano babadde bakutte ebipande ebivumirira ekisaddaaka baana ate nâ€™okusaba omugagga Kalwana addemu okukwatibwa aggalirwe ku musango gwe gumu ogwamukwasa omwaka oguwedde ogwâ€™okwenyigira mu kutta.\nKalwana eyali omusomesa mu Kako SS alina faamu e Kako wamu ne wooteeri mu kibuga Masaka. Yasimbibwa mu kkooti mu October omwaka oguwedde mu maaso gâ€™akulira abalamuzi abato e Masaka nâ€™amuggulako omusango gwâ€™obutemu.\nKirangwa attibwa nâ€™akakumbi\nKkooti yategeeza nti Kalwana ngâ€™asinga kumanyika nga Mansita (olwâ€™okuba yali musomesa) wakati wa April 9 ne April 18,2009Â e Kako ngâ€™ali nâ€™abantu abalala abaali tebannakwatibwa agambibwa okwetaba mu kutta omulaalo we Vincent Kirangwa Tebitendwa.\nKalwana omusango ngâ€™amaze okugusomerwa,omulamuzi teyamuganya kubaako kyâ€™ayogera bwatyo nâ€™amugamba nti omusango ogwamuggulwako gwa nnaggomola gwâ€™atakkirizibwa kubaako kyâ€™agunyegako okutuusa ngâ€™asimbiddwa mu kkooti esinga awo gye yalina nâ€™okusabira okweyimirirwa.\nKigambibwa nti Kalwana yeeyambisa akakumbi n'atta omugenzi Kirangwa eyali omulaalo we ngâ€™ali nâ€™omuntu omulala nâ€™oluvannyuma omulambo gwe ne baguziika ku kasaka oluvannyuma lwâ€™okugusalako ebitundu ebimu.\nAbazadde baalumiriza nti omwana waabwe yali amaze emyaka ebiri ewa Kalwana ngâ€™amukozesa ngâ€™omulaalo we mu nte naye ebyâ€™okufa kwâ€™omwana waabwe baabimanyira ku mawulire agaasasaana oluvannyuma lwâ€™abatuuze okuzuula we baziise omuntu ne wasangibwawo engoye ezefaananyiriza nâ€™eza Kirangwa.\nKalwana akwatibwa Poliisi nâ€™ayimbulwa\nPoliisi yâ€™e Kako yasooka okukwata Kalwana kyokka nâ€™emuyimbula era nâ€™etatwala nsonga zino ngâ€™ezirimu eggumba nga wadde abaali bagikulira baatuukawo ku kasala omwana.\nâ€œBwe twategeeza poliisi yâ€™e Kako nâ€™etatuwuliriza, ensonga ne tuzongerayo mu ofiisi ya Pulezidenti mu kitongole ekikulirwa Capt. Kakooza Mutale nâ€™asindika abakugu abaaziikulayo omulambo nâ€™okutuggyako omusaayi ne bibitwala okubyekebejjaâ€.\nBwanika agamba nti wadde baasaba Kalwana abannyonnyole engeri omwana waabwe gye yavaamu ewuwe nâ€™okutuuka okufa nâ€™atabategeeza binnyonnyoka kyokka Kalwana yadda mu kubakuddaalira.\nOluvannyuma Kalwana yakwatibwa bambega ba Kakooza Mutale abaakulemberwa Saalongo Gabagweri okuva mu ofiisi ya Kakooza Mutale nga September 24,2009 nâ€™atwalibwa e Kampala gye baamuggya okusimbibwa mu kkooti.\nAbatuuze kigambibwa nti olwawulidde nti Kalwana ayimbuddwa ne batabuka kwe kwegugunga.Â Â Wabula baabadde boolekedde ekitebe kya Poliisi mu Masaka, Omuduumizi wa Poliisi e Masaka, Titus Byaruhanga yabazingizza ngâ€™ali nâ€™abasirikale be ne bakuba amasasi mu bbanga agababunyizza emiwabo ne basuulawo kkeesi.\nAbatuuze wano baatabuse ne basuulira Poliisi omulambo nga bwe babawereekereza ebigambo nti,â€™Oba mwagala wuuyo mumulye.â€™\nOluvannyuma DPC Byaruhanga yabakakkanyizza nâ€™asaba abazadde bakakkane kuba ye yakajja mu ofiisi agenda kunoonyerezza fayiro yâ€™omusango nâ€™okumanya bwe yatambuzibwa alyoke ababuulire ekiddako era nâ€™abalagira baddemu okuziika omulambo gwâ€™omwana ono kyokka ngâ€™obudde buzibye ne basalawo baddemu baziike olunaku oluddako.\nNnamwandu asonze ku basse omukungu wa Gavumenti